(21 އޮކްޓޯބަރ 2018 އާ ގުޅޭ) -- އަރްސަލް ކުރިއަށްހުރެ އޭނާގެ ތަންކޮޅެއް ފަހަތުން ރާދިންއާއި ޒިވަން ކެފޭއިން ނުކުމެގެން ދިޔަ މަންޒަރު ބަލަން ނިމްރާ އިނެވެ. އެހިނދު އަމިއްލަ ހިތާ ކީފާއަށް ސުވާލުކޮށްލެވުނެވެ. ހަޤީޤަތުގައި އޭނާއަށް އަރްސަލް ގެއްލުނީތޯއެވެ. އޭނާ ހާސްވާގޮތްވީ ދެނެވެ. އަރްސަލްއާއި ރާދިންގެ އިތުރުން ޒިވަންގެ ވާހަކަތައް ހިތަށް އެރުމުން ކީފާ ހިތްބިރުގަތެވެ. އޭނާ ފޯނު ނަގައި މިޢުވާނުގެ ނަންބަރަށް ޑައިލް ކުރިއެވެ.\nމިހާތަނަށް ނިމްރާއާއި އަރްސަލްގެ ދެމެދަށް ވަދެ އެ ދެ މީހުން ދުރުކުރުވޭތޯ ކީފާ ކުރަމުން އައި މަސައްކަތް ނާކާމިޔާބުވެއްޖެކަން އަމިއްލަ ޟަމީރު ވިސްނައިދިން ނަމަވެސް އެކަން ޤަބޫލުކުރަން ކީފާ ބޭނުމެއްނޫނެވެ. ހުރިހާކަމެއް އަރްސަލްއަށް ފަޅައި އަރައިފިކަން އެނގުމުން ވެސް މިޢުވާނާ ވާހަކަދައްކަން ކީފާ ބޭނުންވީ އިތުރު ގޮތެއް އޮވެދާނޭ ހިތާއެވެ. ނިމްރާގެ ދިރިއުޅުން ފުރަތަމަ ފަހަރަށް ހަލާކުކޮށްލި މީހަކީ މިޢުވާނުކަން ކުރިން ވެސް ކީފާއަށް އެނގެއެވެ. އެހެންވިޔަސް ކީފާގެ ހިތުގައި އަރްސަލްގެ މައްޗަށް އޮތް ޖަޒުބާތުތައް ނިމްރާއާއި އަރްސަލް ގުޅުމަކަށް ފުރުޞަތެއް ނުދެއެވެ.\nއެތައް ފަހަރަކު މިޢުވާނުގެ ނަންބަރަށް ކީފާ ގުޅިއެވެ. ރިންގުވީ ނަމަވެސް ފޯނަށް ޖަވާބެއް ނުދެއެވެ. ހާސްކަމުގެ ތެރޭ ކީފާއަށް ޗުސް ކަނޑާލެވުނެވެ.\n"މިޢުވާނަށް ވެސް ހުރިހާކަމެއް އެނގުނީބާ؟" ކުއްލިއަކަށް ކީފާގެ ހިތަށް އެރިއެވެ. އެއާއެކު ސިކުނޑީގައި މުޅިން އައު ޚިޔާލުތަކެއް އެނބުރެން ފެށިއެވެ. އެއްވެސް ވަރަކަށް މިޢުވާނަށް ފުރިހަމަ އިތުބާރެއް ކީފާއަކަށް ވެސް ނުކުރެވެއެވެ. އޭނާ ވެސް ހަމައެކަނި މިޢުވާނާ ގުޅުން ބޭއްވި ސަބަބަކީ އަރްސަލްގެ ދިރިއުޅުމުން ނިމްރާ ދުރުކުރުމެވެ. ނަމަވެސް ކީފާއަށް ޔަގީންނުވާ ކަމަކީ ނިމްރާ ބޭނުންވެގެން މިޢުވާނު އުޅޭ ސަބަބެކެވެ. އަރްސަލްގެ ވިޔަފާރިއާ ބެހޭ އެއްވެސް ވާހަކައެއް މިޢުވާނަށް ކީފާ ކިޔައިދީފައެއްނުވެއެވެ.\nސިކުނޑިއަށް ބަރުވެ ފިކުރުތަކުން މީހާ ބަނދެވިފައި ވަނިކޮށް ކީފާ ހަޤީޤަތަށް ގެނުވީ މޭޒުދޮށުގައި ހުއްޓިލައިގެން ހުރި ބިދޭސީ ވެއިޓަރެވެ. އޭނާ އައިސް ހުރީ ބިލު ހިފައިގެންކަން އެނގުމާއެކު އޭގައި އޮތް އަދަދެއް ވެސް ބަލާނުލައި ރާދިން ބޭއްވި ސަތޭކަ ރުފިޔާ ނަގައި ވެއިޓަރަށް ދިއްކޮށްލިއެވެ. އޭނާ ފައިސާ ހިފައިގެން އެނބުރި ހިނގައި ގަތުމުން ކީފާ އަތްދަބަހުގެ ވާގަނޑު ކޮނޑުގައި އަޅުވާލައި ގޮނޑިން ތެދުވެ ހަލުވިކޮށް ހިނގައިގަތީ ގެއަށް ދިއުމަށެވެ.\nހުރިހާ ހަޤީޤަތެއް އަރްސަލްއަށް އެނގުނު ފަހުން ދެތިން ދުވަސް ފާއިތުވެ ދިޔައިރު ވެސް އޭނާ ނިމްރާއާ ބައްދަލުކުރާކަށް ނާދެއެވެ. އެހެންނަމަވެސް ފޯނުން ނިމްރާއަށް ގުޅައި ހާލުބަލައި ހަދައެވެ. އެއިން ކޮންމެފަހަރަކު ވަރަށް ލޯބިވާކަން ހާމަކުރެއެވެ. އަދި ވަރަށް އަވަހަށް ނިމްރާގެ ގާތަށް ދާނަން ކަމަށް ވެސް ބުނެއެވެ. ޕެންޓްހައުސް އެޕާޓްމެންޓްގެ ތެރޭ އެކި ދިމާލުން ފެންނަނީ ތަފާތު މާވަށިގަނޑުތަކަށް ޖަހާފައި ހުރި ރަތްފިނިފެންމާ ތަކެވެ. އަރްސަލް ކޮންމެ ދުވަހަކުހެން މާބޮނޑިއެއް ނިމްރާއަށް ފޮނުވައެވެ. ޒިވަން އާއި ރާދިން އެ އެޕާޓްމެންޓަށް އައި ފަހަރު ވެސް އަރްސަލްއެއް ނާދެއެވެ. އެކަމާ ނިމްރާގެ ހިތުގައިވަނީ ސުވާލު އުފެދިފައެވެ.\n"ރާދު، ވާހަކައެއް އަހަންތަ؟" އޮފީސް ގަޑި ނިންމާފައި އައިސް ނިމްރާގެ އެޕާޓްމެންޓުގައި އިން ރާދިންގެ ގާތުގައި އޭނާ އެއްސެވެ.\n"ޔެސް ޑާލިންގް" ނިމްރާ ގެނެސްދިން ޕަފް ފޭސްޓްރީއެއް ކާން އިނދެ ރާދިން ބުނެލީ އަނގަ ވެސް ހުސްނުވަނީހެވެ.\n"ކީއްވެ އަރްސަލް ނާންނަނީ، އަހަންނަށް ކަމެއް ކުރެވުނީތަ؟ ނޫނީ ރާދު އެއްޗެއް ބުނީތަ އޭނައަށް" މިފަހަރު އެއްވެސް ޖެހިލުމެއްނެތި ނިމްރާގެ ހިތުގައިވާ އެއްޗެއް ފާޅުކޮށްލިއެވެ.\n"ކީކޭ އޭނަ ބުނީ" ރާދިން އަހާލިއެވެ.\n"ކަމެއްގައި އުޅޭ ވާހަކަ ބުނީ، ވަރަށް އަވަހަށް ދާނަމޭ ބުނޭ، އެކަމަކު... އަހަންނަށް ފީލްވަނީ އަރްސަލް ނާންނަން ހުންނަނީއޭ، ކޮންމެވެސް ކަމެއް ވެއްޖެ ދޯ" ނިމްރާ ބުންޏެވެ.\n"އަރްސަލް ވަރަށް ބިޒީކޮށް އުޅެނީ، އަހަންނަށް ވެސް ގިނައިރު އޮފީހުގައި މިހާރު އިންނާނޭ ވަގުތެއް ނުވޭ، މެރީ ކުރަން ވާއިރަށް އޮފީހުގެ ކަންތައްތައް ކޮންމެވެސް ގޮތަކަށް ހަމަޖައްސަން ޖެހޭނެއެއްނު، އަހަރެން ނެތީމަ އަރްސަލްއަށް ވަރަށް ބުރަވާނެއެއްނު، އާންމުކޮށް އެހެންޏާ އޭނާ ދޯ ބްރޭކް ނަގާނީ، އެކަހަލަ އިރެއްގައި އަހަރެން ވެސް އުޅެނީ ނޭވާ ނުލައެއްނު، ހާސްނުވޭ ޑާލިންގް، ސައުވީސްގަޑިއިރު އޭނާ ހަމައެކަނި ޚިޔާލުކުރާ އަންހެންކުއްޖަކީ ތީ، ދުނިޔޭން މޮޔަވިއްޔާ އޭނާ މިފަހަރު މޮޔަވާނެ، އެހާވަރުވެފައި އެ ހުންނަނީ" ރާދިން ހިނިއައިސްފައި އިނދެ ބުނެލިއެވެ. އޭނާގެ ވާހަކަތަކުން ނިމްރާއަށް ހީނލެވުނެވެ. ހިތަށް ހަމަޖެހުމެއް ލިބުނެވެ.\nފިނިނޭވާއެއް ދޫކޮށްލުމާއެކު ކީފާ އަނެއްކާ ވެސް ވެއްޓިގަތީ އެނދުމައްޗަށެވެ. ރޮއެރޮއެ އޭނާގެ ދެ ލޯ ހުރީ ރަތްވެފައެވެ. ލޫންއާ އިންނަން އަރްސަލް ނިންމިކަން އެނގުމުން އެފަހަރު ކީފާ ނިންމީ އޭނާގެ ދިރިއުޅުމުން ދުރަށް ދާށެވެ. ނަމަވެސް ދެވަނަ ފަހަރަށް އަރްސަލް ދޫކޮށްލަން އޭނާގެ ހިތް އެއްބަސްނުވީއެވެ. ލޫންއަށްވުރެ ވެސް ބޮޑަށް ނިމްރާދެކެ އަރްސަލް ލޯބިވާކަން ކީފާއަށް ފެނުމުން އެކަންވީ އޭނާއަށް ތަހައްމަލުކުރަން ނޭނގުނު ވޭނަކަށެވެ. ނިމްރާއާ ދެކޮޅަށް ކުރެވެން ހުރި ހުރިހާކަމެއް އޭނާ ކުރުމުން ވެސް ކާމިޔާބެއްނުލިބުނެވެ.\n"ކީ... ޔޫ ދެއާ" ކޮޓަރީގެ ދޮރުގައި ޓަކި ޖަހާލުމާއެކު އިވިގެންދިޔައީ ފިރިހެނެއްގެ އަޑެވެ. ކީފާ އެއްވެސް އެއްޗެއް ނުބުނެ އޮތީއެވެ. އިރުކޮޅަކުން އަނެއްކާ ވެސް ދޮރުގައި ޓަކި ޖަހާލިއެވެ. އަދި ދޮރުފަތް ހުޅުވާލާފައި އެތެރެއަށް ވަނީ އާދައިގެ އިސްކޮޅެއްގައި ހުރި ޒުވާނެކެވެ.\n"ވަޓްސް ރޯންގ ކީ، ބައްޕަ ގުޅައިގެން އަހަރެން މިއައީ، ހީ އިޒް ރިއަލީ ވޮރީޑް" ކީފާ ގާތު އެނދުގައި އިށީން މާޒިން ބުންޏެވެ. މާޒިންއަކީ ކީފާއާ އެއްބަނޑު އެއްބަފާ ކޮއްކޮއެވެ. ދެ މީހުންގެ ދެމެދުގައި ހުރީ އެންމެ އަހަރެއްގެ ތަފާތެވެ. ކީފާ މާޔޫސްވާ ވަގުތު އެންމެ ބޮޑު ހިތްވަރެއް އަބަދުވެސް ލިބޭ ފަރާތަކީ އޭނާގެ ކޮއްކޮއެވެ.\n"އަހަރުތަކެއް ކުރީން ތިހެން ކީ އުޅޭތީ އަހަރެން ދުށިން، އޭރު އެއްކޮށް އުޅުނު މީހުންނާއެކު މިފަހަކަށް އައިސް ކީ އުޅޭކަން އަހަންނަށް އޮތީ ޚަބަރުލިބިފައި... އަހަންނަށް ބުނެވިދާނެތަ މިފަހަރު ވެސް ކީގެ ތި ބަދަލުވުމަކީ އަރްސަލްއާ ގުޅުން ހުރި ކަމެކޭ" މާޒިން ބުންޏެވެ. ކީފާ އެއްވެސް އެއްޗެކޭ ނުބުންޏެވެ. ގިނައިރެއްނުވެ ދެން އިވުނީ ކީފާ ގިސްލާ ރޯއަޑެވެ. ރަޖާއިން މީހާ ފޮރުވިގެން އަރިއަކަށް އޮތް އިރު އޭނާގެ މޫނެއް ނުފެނެއެވެ. ބާލީހެއްގައި ބައްދާލައިގެން އޭގައި މޫނު ފޮރުވައިގެން އެ އޮތީ މާޒިން ދެނެގަތެވެ. މަޑުމަޑުން ދެފަރާތަށް މާޒިން ބޯހޫރުވާލިއެވެ.\n"ކީ... އައި ނޯ ޔޫ ލަވް ހިމް، ބަޓް އިޓްސް ނޮޓް ސޭމް ފޯ ހިމް" ކީފާގެ ކޮނޑުގައި ފިރުމަމުން މާޒިން މަޑުމަޑުން ބުނެލިއެވެ. ނަމަވެސް ކީފާގެ ރުއިންވީ އިތުރެވެ. މާޒިން އޭނާއަށް ވިސްނައިދޭން މަސައްކަތް ކުރުމުގެ ބަދަލުގައި ކެތްތެރިކަމާއެކު އިނީއެވެ. ކީފާގެ ރުއިން މަޑުވަންދެނެވެ.\n"ދިސް ފީލިންގް، އިޓްސް ނޮޓް ގޮއިން އަވޭ، އައި ކާންޓް ހެލްޕް އިޓް، އިޓްސް ޓޫ ޕެއިންފުލް" މާޒިންއަށް ފުރަގަސްދީގެން އޮވެ ކީފާ ބުނެލިއެވެ.\n"އެހެންވެއޭ އޭނާއާ ދުރުގައި ހުންނަންވީ، ލޯބިވާ މީހާއާ އެކުވެރިކަން ބޭއްވުމަކީ މޮޔަކަމެއް، އެއީ އަހަރެން ޤަބޫލުކުރާގޮތް، އޭނާ ލޯބިވެރިންނާއެކު އުފާކޮށް މަޖާކުރާތަން ބަލަން ހުރުމުގެ ބޭނުމަކީ ކޮބާ، އެކަންތައްތަކުން ލިބޭނެ ހިތްހަމަޖެހުމެއް އެބައޮތްތަ، ލޯބި އުފެދުމަށްފަހު އެ ލޯބީގެ މަތިން ހަނދާންނައްތާނުލެވިއްޖެނަމަ ފުރިހަމަ އެކުވެރިންނަކަށް ނުވެވޭނެ، އަބަދުވެސް ކޮންމެވެސް އެކަކަށް އެކަމުން ހިތްދަތިކަން ލިބޭނެ، ދިރިއުޅުމައިގެން ކުރިއަށް ދިއުމުގެ ބަދަލުގައި މީހާ ހުންނާނީ ހުއްޓިފައި، އެކަން ކީއަށް އެނގެއެއްނު، ކުރީން ވެސް އަހަރެން ކީއަށް ވިސްނައިދިން، އަރްސަލް އެކަންޏެއްނޫން، ކޮންމެ މީހަކު ވެސް އޭނާ ޝައުގުވެރިނުވާ މީހަކާ ގުޅޭކަށް ބޭނުމެއްނުވާނެ، އަނެކާ ކިތަންމެ ބޭނުންވިޔަސް އިޖާބަނުލިބެނީ އެހެންވެ، ދެ ހިތުގައި އެކައްޗެއް ނުވާތީ" މާޒިން ވާހަކަދެއްކީ އޯގާތެރިކަމާއެކުއެވެ. ލޯތްބަކީ ކީފާ ބަލިކަށި ކުރާ އެއްޗެއްކަން މާޒިންއަށް އެނގޭ ކަހަލައެވެ. އޭނާއަށް އަރްސަލް ހުރީ ފެނިފައެވެ. އޭނާއާ ހެދި ކީފާ އުޅޭގޮތް ވެސް އެނގެއެވެ. އެކަމަކު ޚުދު އޭނާއަށް ވެސް އަރްސަލްގެ ފަރާތުން ކީފާ އެދޭފަދަ ޝައުގުވެރިކަމެއް ނުފެންނަކަން އެނގެއެވެ. ބައެއްފަހަރު އެކުވެރިއެއްގެ ގޮތުގައި ބަލައިގަނެވޭ ފަރާތަކީ ހަޔާތުގެ ބައިވެރިއަކަށް ހަދަން އެންމެ އެކަށޭނެ ފަރާތެއްނޫންކަން މާޒިންއަށް ވިސްނެއެވެ. އެކަމަކު އަރްސަލްދެކެ ލޯބިވުމަކީ ކީފާގެ ވެސް ކުށެއްނޫންކަން މާޒިން ޤަބޫލުކުރެއެވެ. ލޯތްބަކީ ވަގުތު ކަނޑައެޅިގެން ޝަރުތުތަކަކާއެކު އުފެދޭ ޖަޒުބާތެއްނޫނެވެ.\n"އައި ޑޯންޓް ނޯ ވަޓް ޓު ޑޫ އެނީމޯ" ކީފާ ބުންޏެވެ. އަދި ރަޖާގަނޑު ހިއްލާލައި އޭނާ ތެދުވަން އުޅުމުން މާޒިން އެހީތެރިވިއެވެ.\n"ކަމް ހިއާ މައި ކްރައިބެއާ" ކީފާގެ ކޮނޑުގައި ހިފައި ގާތްކޮށްލުމާއެކު އޭނާގެ ގައިގާ ބައްދާލައި ބުރަކަށީގައި ފިރުމާލިއެވެ.\n"ޔޫ ވިލް ބީ އޯލްރައިޓް، ޔޫ ހޭވް އަ ގުޑް އެންޑް ސްޓްރޯންގް ހާޓް" މާޒިން ބުންޏެވެ.\n"އައި ހޭވް ޑަން ބޭޑް ތިންގްސް ދިސް ޓައިމް، ހީ ވިލް ނެވާ ފޮގިވް މީ" ކީފާ މަޑުމަޑުން ބުނެލިއެވެ. އަދި މާޒިންއާ ދުރަށް ޖެހިލިއެވެ.\n"ޓެލް މީ އެވްރިތިންގް" ހައިރާންކަމާއެކު މާޒިން އަހާލިއެވެ. އެ މޫނުމަތީގައިވި އަސަރުތަކުން ކީފާއަށް ކުށްވެރިއެއްކަމުގެ އިޙްސާސް ކުރެވުނެވެ.\n"ކީ... ދެޓްސް ރިއަލީ ރޯންގް... އެ ދެމީހުންގެ ކުށެއް އެބައޮތްތަ؟ އެ އަންހެންކުއްޖާ ކީއަށް ޖެއްސުމައްތަ އަރްސަލްއާ ރައްޓެހިވީ" ކީފާ ހުރިހާ ވާހަކައެއް ކިޔައިދިނުމުން މާޒިން ބުންޏެވެ. ކީފާ ދެފަރާތަށް ބޯހޫރުވާލައި ވާހަކަދައްކަން ފެށިއެވެ.\n"އަރްސަލް ފޯލްވީ އޭނާއަށް، ހިތަށް އެރީ އޭނާ ނައިނަމަ އަރްސަލްއާ އަހަންނަށް ފުރުޞަތެއް އޮތީހޭ" ކީފާ ތެދަށް ބުންޏެވެ.\n"ކީ... ޑެސްޓިނީ ބްރޯޓްދެމް ޓުގެދާ... އެ އަންހެންކުއްޖާ ނައިނަމަ އަރްސަލް ހުންނާނީ އޭނާގެ ވައިފްއާއެއްކޮށް، އެހެނެއްނޫންތަ ވާނީ، އޭރުން ވެސް ކީއަށް ޗާންސެއް ނޯންނާނެ" މާޒިން ބުންޏެވެ. އެއާއެކު ކީފާއަށް ވިސްނާލެވުނެވެ. ތަޤްދީރުގައި އޭނާއާއި އަރްސަލް ގުޅުމަށް ކަނޑައެޅިފައި ނެތީއެވެ.\n"މިޢުވާނު... އޭނާ... އޭނާއާ ހެދި ނިމްރާއާ އަރްސަލް ބައްދަލުވީ، އޭނާއާ ހެދި އަހަރެންގެ އަމިއްލަ އެދުން ބޮޑުވީ، އަހަންނަށް އަރްސަލް ލިބިދާނެކަން ޔަގީންކޮށްދިނީ އޭނާ، އަހަންނަށް ވެސް ޤަބޫލުކުރެވުނީ އެކަމަށް ބޭނުންވެފައި ހުރިވަރުން" ކީފާގެ އަޑު އިހުނަށްވުރެ ވެސް މަޑުވިއެވެ. މާޒިން އޭނާގެ ދައްތަގެ ދެއަތުގައި ހިފާލިއެވެ.\n"އެ ދެ މީހުން ދުރުކޮށްފައި ކީއަށް ހެޕީ ލައިފްއެއް ލިބިދާނެތަ؟ ބައްޕަ ކީކޭ އަހަރެމެން ކުދީން ގާތު ބުނަނީ، ނުހައްޤު ގޮތުގައި އެއްވެސް އެއްޗެއް ހޯދަން ނުވިސްނައްޗޭ، އޭގެ ބަދަލު ހިތިވާނޭ، އެކަކަށް ދެރައެއްދީފައި އަނެކަކަށް އުފަލުގައި އުޅެވިދާނެ، އެކަމަކު އޭނާގެ އެ ޢަމަލުތައް މުޅިއުމުރަށް ނުފިލާ ލައްގަނޑަކަށްވާނެ، ތިމާ ކަންތައްކުރި ފަދައިން އެހެންމީހަކު ވެސް ކަންތައްކޮށްފާނޭ އަބަދުވެސް ހިތުގައި އޮންނާނީ، އެފަދަ ވިސްނުމެއްގައި ހުރެ ހެލްތީ ލައިފެއް އުޅެވިދާނެތަ؟" މާޒިންގެ ހަރުދަނާ ވާހަކަތަކުން ކީފާގެ ހިތަށް އަސަރުކުރިއެވެ. އޭނާއަށް އެޅުނު ކަތިފިޔަވަޅުތަކުގެ ނަތީޖާއާ މެދު ވިސްނާލެވުނެވެ.\nފުން ވިސްނުމަކަށް ގެއްލިފައި އިން ނިމްރާ ގޮނޑިން ތެދުވެގެން އައިސް ކެބިންގެ ބިއްލޫރި ފާރުގެ ކައިރީ މަޑުކޮށްލިއެވެ. ބްލައިންޑްސް އިން މުޅި އެ ފާރު ނިވާކޮށްލެވިފައި ހުރުމުން ނިމްރާ އެއްފަރާތަށް ކުޑަކޮށް ބްލައިންޑްސްތައް ކަހާލިއެވެ. ސާފު ބިއްލޫރިގަނޑުން މާލޭގެ އިމާރާތްތައް ފެންނަން ހުއްޓެވެ. ރާއްޖޭގެ ސަރަޙައްދަށް ކުރަމުން އައި ވިއްސާރައިގެ ސަބަބުން އުޑުމަތި އޮތީ ބަނަކޮށެވެ. ނަމަވެސް ވާރޭއެއް ނުވެއެވެ. އެހެން ހުއްޓާ މޭޒުމަތީ އޮތް ފޯނު ވައިބްރޭޓްވާން ފެށިއެވެ. ނިމްރާ އައިސް ފޯނު ބަލާލުމާއެކު ހިނިތުންވުމެއް ތުންފަތަށް ވެރިވެގެންދިޔައެވެ. އޭނާއަށް ގުޅަނީ އަރްސަލްއެވެ.\n"އަރްސަލް" ނިމްރާ ގޮވާލިއެވެ.\n"ޑޫ ޔޫ ހޭވް ޕްލޭންސް ޓުނައިޓް" އަރްސަލް އަހާލިއެވެ.\n"އާން! ވަރަށް ބިޒީ" ހިނިއައިސްފައި ހުރެ ނިމްރާ ބުނެލިއެވެ. އެއާއެކު އަރްސަލް ހީނގަތް އަޑުއިވުނެވެ.\n"އަހަންނާއެކު ޑޭޓަކަށް ހިނގައިދާނަންތަ" އަރްސަލް އަހާލިއެވެ.\n"ވިސްނާލަން ޖެހޭނީ" ހިނިއައިސްފައި ހުރެ ނިމްރާ ބުނެލިއެވެ.\n"ސް.ކާ.ލެ.ޓް" އަރްސަލް ހަރުކަށިވެލިއެވެ. ނިމްރާ ހީނލީއެވެ.\n"އޯކޭ، ގަޑިބުނޭ" ނިމްރާ ބުނެލިއެވެ.\n"މިރޭ ނުވައެއް ޖަހާއިރު ދާނަން ބަލާ" އަރްސަލް ބުންޏެވެ.\n"އޯކޭ" ނިމްރާ ބުންޏެވެ. އެއާއެކު އިތުރު އެއްޗެއް ނުބުނެ ފޯނުކޯލު އަރްސަލް ކަނޑާލައިފިއެވެ. ނިމްރާ ފޯނަށް ބަލާލިއެވެ. އަރްސަލްއާ ތަންކޮޅެއް ގިނައިރު ވާހަކަދައްކާލަން އޭނާ ހުރީ ބޭނުންވެފައެވެ.\n"އަރްސަލް ސާރއާ ނިމް އޯކޭވީމަ އަހަރެން ވަރަށް ހެޕީވެފައި މީނީ، އެ ދުވަހު ހާދަ ބިރެއްގަތޭ އަރްސަލް ސަރ ހަޅޭލަވައިގަތީމަ، ވަރަށް ބިރުން ހުރީ ނިމްއަށް ކަމެއްކޮށްފާނެތީ، އެކަމަކު ޒިވަންއާއި ރާދު ސަރ ބުނި ހާސްނުވާށޭ، ފަހުން ހަލަފް ގުޅީމަ އަހަރެންނަށް އެނގުނު ހުރިހާކަމެއް އޯކޭވެއްޖެކަން... ދެން ކޮންދުވަހަކުން މެރީކުރަނީ" ނިމްރާއަށް ބަލަން އިނދެފައި އީވާ އަހާލިއެވެ.\n"އަރްސަލް... އޭނާގެ ކޫސަނި ރުޅިއެއް ހުއްޓަސް އޭނާއަކީ ގޯސްމީހެއްނޫން، ދެން މެރީ ދޯ... އަދި މިވަގުތައް އެކަން މަޑުޖައްސާލީ" ނިމްރާ ބުންޏެވެ. އެހެންނަމަވެސް އޭނާގެ ސިކުނޑީގައި ކައިވެނީގެ ޚިޔާލުތައް އެނބުރެމުންދިޔައެވެ. އެކަމާ ބެހޭގޮތުން އަރްސަލް އެއްވެސް އެއްޗެއް ނުބުނާތީއެވެ.\n"ރާދު ސަރ ޗުއްޓީ ނަގަން އުޅޭކަން އެނގޭ ދޯ" އީވާ ބުންޏެވެ. ނިމްރާ މަޑުމަޑުން ބޯޖަހާލިއެވެ.\n"މެރީ ކުރަން އެހާ ކައިރިވެފައި އޮތްއިރު އޮފީހުގެ ކަންކަމާ ސްޓްރެސްއައުޓްވާނެތީ އަރްސަލް ވެސް ބުނެފަ އޮތީ ޗުއްޓީގައި ހުންނާށޭ" ނިމްރާ ބުންޏެވެ.\nއޮފީސް ނިންމާފައި އެޕާޓްމެންޓަށް ނިމްރާ ވަންއިރު ކޮފީމޭޒުމަތީ މާބޮޑިއަކާއެކު ހުދުކުލައިގެ ބޮޑު ކޮތަޅެއް ބަހައްޓާފައި ހުއްޓެވެ. އަވަސް އަވަހަށް އައިސް އޭގައި ހުރި އެއްޗެއް ބެލިއެވެ. ކޮތަޅުގައި އޮތް ދެފޮށިގަނޑު ފެނުނެވެ. ނިމްރާ އެޕާޓްމެންޓު ތެރެ ހޯދާލީ އަރްސަލް އުޅެނީއޭ ހީވެގެންނެވެ. ނަމަވެސް އޭނާއަށް އެކަކު ވެސް ނުފެނުނެވެ.\nއަރްސަލް އަންނަ ގަޑި ޖެހެންވާއިރަށް ނިމްރާ ހުރީ ތައްޔާރުވެގެންނެވެ. ފަހު ފަހަރަށް ލޯގަނޑު ކުރިމައްޗަށް ހުއްޓި ފަރިބަލާލީ އަރްސަލް ގެނެސްދިން ހެދުމުގައި ހުރި ގޮތް ބަލާލުމަށެވެ. ހެނދުންތައް ހުރި ބައިން ނުކުމެ އެނދުމަތީ ހުޅުވާފައި ހުރި ފޮށިގަނޑުގެ ތެރެއިން ނެގި ބޫޓު ހިފައިގެން ނިމްރާ ހަލުވިކޮށް ކޮޓަރިން ނުކުމެގެން އައެވެ. ސިޓިންރޫމު ފެންނަންވިއިރަށް އޭނާއަށް ހުއްޓުން އެރީ ސޯފާތައް ކައިރީ ހުރި އަރްސަލް ފެނުމުންނެވެ. ހީވީ އެތައް ޒަމާނަކަށްފަހު ދެ މީހުން ބައްދަލުވީ ހެންނެވެ. ދެ މީހުންގެ މޫނުމަތިން ވެސް ފުޅާ ހިނިތުންވުމެއް ފާޅުވެގެންދިޔައެވެ.\n"ޔޫ ރެޑީ" އަރްސަލް އަހާލިއެވެ. އެއާއެކު ނިމްރާ ބޯޖަހާލިއެވެ. އަދި އަތުގައި އޮތް ބޫޓަށް އަރައި އަރްސަލްގެ ކުރިމަތީ ދެކޮޅަށް އެނބުރިލިއެވެ.\n"ހައު ޑޫ އައި ލުކް" ނިމްރާ އަހާލިއެވެ.\n"ބިއުޓިފުލް... ޕާފެކްޓް... އައި ލަވް ޔޫ" ނިމްރާގެ އަތުގައި ހިފާލަމުން އަރްސަލް ބުންޏެވެ.\nދެ ޒުވާނުން އެޕާޓްމެންޓުން ނުކުމެގެން އައިސް އަރްސަލްގެ ކާރަށް އެރިއެވެ. ދަނީ ކޮންތާކަށް ކަމެއް އަރްސަލް ނުބުންޏެވެ. ދުއްވަމުންދިޔަ މަގުތަކުން އަރްސަލްގެ މިސްރާބު ހުރީ ހުޅުމާލެއަށްކަން އެނގުނެވެ. ކާރުގައި އިން އިރު ވެސް އަރްސަލްގެ އެއްއަތް އޮތީ ނިމްރާގެ އަތްތިލައާ ގުޅުވާލެވިފައެވެ. ދޭތެރެއަކުން ނިމްރާއަށް ބަލާލައި ހިނިތުންވެލައެވެ. އެވަގުތުގެ ހިމޭންކަން ނިމްރާއަށް ވެސް ކަމުދިޔައެވެ. ކާރު މަޑުކޮށްލުމާއެކު ނިމްރާގެ ގާތުގައި ނުފައިބާ އިނުމަށްބުނެ އަރްސަލް ކާރުން ފޭބިއެވެ. ދުވެލާފައި އައިސް ނިމްރާ އިން ފަޅީގެ ދޮރުފަތް އަރްސަލް ހުޅުވިއެވެ. މަގުގެ އަނެއްފަރާތުން ފެންނަން ހުރީ އަރްސަލްއާއި ރާދިން ހުޅުމާލޭގައި އުޅުނު ގެއެވެ.\n"މި ގެއަށްތަ މިއައީ" އިމާރާތަށް ބަލާލަމުން ނިމްރާ އަހާލިއެވެ. އަރްސަލް ހިނިތުންވެލުމާއެކު ނިމްރާގެ އުނަގަނޑުގައި ހިފައިގެން ގޭޓުން އެތެރެއަށް ވަދެ މައިދޮރު ހުޅުވާލިއެވެ. އަދި ލިފްޓަށް އެރިއެވެ. އެއާއެކު ކުރީގެ ހަނދާންތަކެއް ނިމްރާއަށް އާވެގެންދިޔައެވެ. ލިފްޓް ހުއްޓުމުން ނިމްރާ ގޮވައިގެން އަރްސަލް އެރީ ރޫފްޓޮޕްއަށެވެ. ކުދިބޮކިތަކުން އެތަން ވަނީ ޒީނަތްތެރިކުރެވިފައެވެ. އެ ދެ މީހުންނަށް ޓަކައި ޚާއްސަކުރެވިފައި ހުރި މޭޒެއް ހާމަފެންޑާގެ މެދުގައި ހުއްޓެވެ. ވަށައިގެން ފެންނަ މަންޒަރުގައި ހުވަފެނީ ގޮތެއްވިއެވެ. ނިމްރާ ހުރީ އަޖައިބުވެފައެވެ.\n"ޔޫ ޑިޑް އޯލް ދިސް" ނިމްރާއަށް އަހާލެވުނެވެ.\n"ވެލް... އައި ވޯޒް ނޮޓް އެލޯން، ބަޓް އައި ޓްރައިޑް މައި ބެސްޓް، އޯކޭތަ" އަރްސަލް އެއްލޯ މަރާލިއެވެ. އުފަލުން ހިނިއައިސްފައި ހުރި ނިމްރާ ބޯޖަހާލިއެވެ. އަރްސަލް ޖީބުގައި އޮތް ފޯނު ނެގައި މީހަކަށް ގުޅާލިއެވެ. އަދި ނިމްރާ ގެނެސް މޭޒުދޮށުގައި ހުރި ގޮނޑި ދުރަށް ޖައްސާލައި ބޭންދިއެވެ. މޭޒުގެ އަނެއްފަރާތުގައި ނިމްރާއާ ކުރިމަތިވާގޮތަށް ހުރި ގޮނޑީގައި އަރްސަލް އިށީނެވެ. އަދި ނިމްރާއަށް ބަލާލިއެވެ.\n"އައި މިސްޑް ޔޫ" އިރުކޮޅަކު އިނދެފައި އަރްސަލް ބުނެލިއެވެ.\n"ދެން ކީއްވެ ނާންނަނީ؟ އަހަންނަށް އެއްޗެކޭ ބުނެވުނީތަ؟" ނިމްރާ ބުންޏެވެ. ނަމަވެސް އަރްސަލް ޖަވާބެއް ނުދެނީސް އެތަނުން އިތުރު މީހެއްގެ ހިލަންވިއެވެ. ވެއިޓަރު ޔުނީފޯމުގައި ހުރި ބިދޭސީ ފިރިހެނަކު އައިސް އޭނާގެ އަތްމަތީ ހުރި ތަބަކުގައި ހުރި ތަށިތައް ނަގައި މޭޒުމަތީ އަތުރަން ފެށިއެވެ. އަދި މެނޫއެއް ދިއްކޮށްލިއެވެ.\n"ސްކާލެޓް ބޭނުން އެއްޗެއް ބުނޭ، ތިރީ ރެސްޓޯރެންޓުގެ މެނޫތީ" އަރްސަލް ބުނެލިއެވެ.\n"އަރްސަލް" ނިމްރާ ގޮވާލީ ތަފާތު ގޮތަކަށެވެ.\n"ވީ ވިލް ޓޯކް ލޭޓާ، ލެޓްސް އިންޖޮއި ދި ޑިނާ" އަރްސަލް ހިނިތުންވުމެއް ދިނެވެ. ނިމްރާ ބޯޖަހާލައިފައި ކުރިމަތީ އޮތް މެނޫއަށް ބަލަން ފެށިއެވެ. އަރްސަލް ވެސް ނިމްރާ ގޮވައިގެން ނުކުތީ މުހިންމު ވާހަކަތަކެއް ނިމްރާއާ ދައްކަން ގަސްދުކޮށްގެންނެވެ. (ނުނިމޭ)


ފާއިތުވި ތިން އަހަރު: އެމްޑަބްލިޔުއެސްސީން ރެކޯޑް އަދަދަކަށް ފެނާއި ނަރުދަމާގެ މަޝްރޫއު – Haftha\nTue, 18 January, 2022, 2:43 am\nއެމްޑަބްލިޔުއެސްސީގެ މުވައްޒަފުން، ޕްރޮޖެކްޓެއްގެ މަސައްކަތުގައި ---\nފާއިތުވި ތިން އަހަރު: އެމްޑަބްލިޔުއެސްސީން ރެކޯޑް އަދަދަކަށް ފެނާއި ނަރުދަމާގެ މަޝްރޫއު\nފާއިތުވި ތިން އަހަރު، ސަރުކާރުގެ މައި ފެން ކުންފުނި، އެމްޑަބްލިޔުއެސްސީން ރެކޯޑް އަދަދަކަށް ފެނާއި ނަރުދަމާގެ މަޝްރޫއު ހިންގާފައިވާ ކަމަށް އެ ކުންފުނިން ބުނެފިއެވެ.\nފެނާއި ނަރުދަމާގެ އަސާސީ ހިދުމަތް، އާބާދީގެ ހުރިހާ ރަށަކަށް ފޯރުކޮށްދިނުމަކީ މިސަރުކާރުގެ މުހިންމު ވައުދެކެވެ. އެ ވައުދު ފުއްދުމުގައި އެންމެ މުހިންމު ދައުރެއް އަދާކުރާ ކުންފުނީގެ ހައިސިއްޔަތުން އެމްޑަބްލިޔުއެސްސީން އަން ދަނީ ރާއްޖޭގެ އެކިއެކި ކަންކޮޅުތަކުގައި ފެނާއި ނަރުދަމާގެ ގިނަ މަޝްރޫއުތަކެއް ހިންގަމުންނެވެ.\nއެމްޑަބްލިޔުއެސްސީން މައުލޫމާތު ދޭ ގޮތުގައި، ފާއިތުވި ތިން އަހަރުގެ ތެރޭގައި އެކުންފުނިން ވަނީ 31 ރަށެއްގެ ފެނާއި ނަރުދަމާ ނިޒާމު ގާއިމުކުރުމުގެ މަޝްރޫއު ކުރިއަށް ގެންގޮސްފަ އެވެ. މި ހުރިހާ މަޝްރޫއުއަކީވެސް ސަރުކާރުން އެމްޑަބްލިޔުއެސްސީއާ ހަވާލުކޮށްގެން ކުރިއަށް ގެންދާ މަޝްރޫއުތަކެކެވެ.\nއެ މަޝްރޫއުތަކުގެ ތެރޭގައި 23 ރަށެއްގެ ފެނާއި ނަރުދަމާ ނިޒާމު، ހަ ރަށެއްގެ ފެނުގެ ނިޒާމު އަދި ދެ ރަށެއްގެ ނަރުދަމާ ނިޒާމު ގާއިމުކުރުމުގެ މަސައްކަތް ހިމެނެ އެވެ. އަދި އެ ހުރިހާ މަޝްރޫއުއެއްގެ އަމަލީ މަސައްކަތް ކުރަމުންދާ އިރު، ބައެއް މަޝްރޫއުތަކުގެ ބޮޑުބައެއް މިހާރު ވަނީ ނިމިފަ އެވެ.\nޖުމުލަ 1.8 ބިލިއަން ރުފިޔާގެ މި މަޝްރޫއުތަކުގެ ދަށުން 3000 އަށްވުރެ ގިނަ ގެއަށް ފެނާއި ނަރުދަމާގެ ގުޅުން ގުޅައި ދެވޭނެ އެވެ.\nއެމްޑަބްލިޔުއެސްސީން ބުނީ، އެ ކުންފުނިން ކުރިން މަސައްކަތް ފަށާފައިވާ އއ. ރަސްދޫ ފެނުގެ ނިޒާމާއި ޅ. ކުރެންދޫ ނަރުދަމާ ނިޒާމު ގާއިމުކުރުމުގެ މަސައްކަތް އެއްކޮށް ނިންމައި އެ ދެ މަޝްރޫއު ސަރުކާރާ ހަވާލުކޮށްފައިވާ ކަމަށެވެ.\n“މި މަޝްރޫއުތަކުގެ ސަބަބުން ފެނާއި ނަރުދަމާގެ އަސާސީ ހިދުމަތްތަކުން ރަށްރަށަށް ފާގަތިކަން ލިބިގެންދާނެއެވެ. ރަށްރަށުގެ ރައްޔިތުންނަށް ސާފު ބޯފެނާއި ރައްކާތެރި ނަރުދަމާ ނިޒާމެއް ލިބި. ވެށީގެ ރައްކާތެރިކަމާއި އިޖުތިމާއީ އިގުތިސާދީ ކުރިއެރުމާއި އަދި ރަށް ރަށުގައި ވަޒީފާގެ އިތުރު ފުރުސަތުތަ ފަހިވެގެންދާނެއެވެ.” އެމްޑަބްލިޔުއެސްސީން ބުންޏެވެ.\nފާހަގަ: އެމްޑަބްލިޔުއެސްސީ, ވިޔަފާރި, ފެނާއި ނަރުދަމާ


މަސްތުވަތަކެތީގެ މައްސަލައަކާ ގުޅިގެން ފުވައްމުލަކު އަންހެނަކު ހޯދަނީމިކަލް ނޫސް\nމަސްތުވަތަކެތީގެ މައްސަލައަކާ ގުޅިގެން ފުލުހުން ހޯދަމުން އަންނަ ފުވައްމުލަކު ބަނަފުސާގެ އަޒިމާ - ފޮޓޯ ޕޮލިސްލައިފް\nމަސްތުވަތަކެތީގެ މައްސަލައަކާ ގުޅިގެން ފުވައްމުލަކު އަންހެނަކު ހޯދަނީ\n31 ޖެނުއަރީ 2018, 17:33 |\nމަސްތުވަތަކެތީގެ މައްސަލައަކާ ގުޅިގެން ފުވައްމުލަކު އަންހެނަކު ހޯދުމުގެ މަސައްކަތް ފުލުހުން ކުރަމުން އަންނަކަން ހާމަކޮށްފިއެވެ. ފުލުހުންގެ ފަރާތުން މިގޮތަށް އާއްމުކޮށްފައި ވަނީ ފުލުހުންގެ ޚަބަރުތައް ގެނެސްދޭ ވެބްސައިޓެއް ކަމަށްވާ “ޕޮލިސް ލައިފް” ގައި މިއަދު، 31 ޖެނުއަރީ ގައި އާއްމުކުރި ލިޔުމެއްގައެވެ.\nފުލުހުންގެ ޑްރަގް އެންފޯސްމަންޓް ޑިޕާޓްމެންޓުން ތަހުގީގު ކުރާ މިމައްސަލާގައި ހޯދަނީ ދަނީ ދިގުވާނޑު ބަނަފުސާގެ، އާމިނަތު އަޒީމާ، 27 އަހަރު އެވެ.\nފުލުހުން ބަޔާނުގައިވާ ގޮތުން އޭނާއާއި ބެހޭ އެއްވެސް މަޢުލޫމާތެއް ލިބިފައިވާނަމަ ފުވައްމުލަކު ޕޮލިސް ސްޓޭޝަނުގެ ނަމްބަރު 9660126 އަށް ގުޅުއްވައި ހިއްސާ ކުރެއްވުމަށް އެދިފައި ވެއެވެ.\nމިކަލް ނޫހަށ އެނގިފަިއވާ ގޮތުގައި އަޒިޟާ ދިރިއުޅެމުން އަންނީ މާލޭގެ ހެންވޭރު އިރުމަތީ ސަރަހައްދުގައެވެ. އޭނާ އަކީ އާއްމުކޮށް އެހިސާބުތަކުގެ ރެސްޓޯރެންޓްތަކާއި ކެފޭ ތަކަށް ދާ މީހުންނާި އަދި މަގުމަތިން ދާ މީހުން އަތުން ސަލާންޖަހަިއގެން ލާރި ހޯދާ މީހެކެވެ.\nމިކަލް ނޫހާއި ވާހަކަ ހިއްސާ ކުރި މާލޭގައި ދިރިއުޅޭ ފުވައމްުލަކުގެ ދުވަސްވީ ދެއަންހެނަކު ބުނިގޮތުގައި އެމީހުންގެ އަތު ރޮއިއާދޭސޮކޮށް ކާނެއެއްޗެއް ނަތްކަމާށާއި ކޮޓަރި ކުލި ދައްކާނެ އެއްޗެއް ވެސް ނެތި ހާލުޖެހިފައިވާ ކަމަށ ްބުނެ ފައިސާ ފޯދާފައިވާކަމަށް ވެއެވެ.\nމިކަލް ނޫހާއި ވާހަކަ ދެއްކި ޒުވާން ފިރިހެނަކު ކިޔައިދިން ގޮތުގައި އެ އަންހެން ކުއްޖާ(އަޒީމާ) ލައްވާ އެގޮތަށް ސަލާން ޖައްސުވައި، އާދޭސް ކޮށްގެން ފައިސާ ހޯދަނީ އޭނާއާއި ގުޅުން އޮންނަ މަސްތުވާތަކެތި ބޭނުންކުރާ ފިރިހެއް ކަމަށެވެ.


Umar Zahir ge thauziyaage dhafutharu maadhama hulhuvanee - One Online\nނިޝާން އިއްޒުއްދީން އިއްޒަތުގެ ވެރިޔާ، އުމަރު ޒާހިރު --\nއުމަރު ޒާހިރުގެ ތައުޒިޔާގެ ދަފުތަރު މާދަމާ ހުޅުވަނީ\nނިޝާން އިއްޒުއްދީންގެ އިއްޒަތުގެ ވެރިޔާ (ނއއވ) އުމަރު ޒާހިރުގެ ހަނދާނުގައި ތައުޒިޔާގެ ދަފުތަރު ހުޅުވުމަށް ނިންމައިފިއެވެ.\nހޯމް މިނިސްޓްރީން މިއަދު ބުނީ އުމަރު ޒާހިރުގެ ހަނދާނުގައި ތައުޒިޔާގެ ދަފުތަރު ހުޅުވަން އެ މިނިސްޓްރީން ނިންމާފައިވާ ކަމަށެވެ. މި ދަފުތަރު ހުޅުވާލުމަށް ހަމަޖެހިފައިވަނީ މާދަމާއެވެ. ދަފުތަރު ހުޅުވާފައި ހުންނާނީ ނެޝަނަލް އާޓް ގެލަރީގައެވެ.\nދަފުތަރުގައި ސޮއިކުރުމުގެ ފުރުސަތު ހޯމަ ދުވަހުން ފެށިގެން ބުދަ ދުވަހުގެ ނިޔަލަށް އޮންނާނެއެވެ. ހޯމަ ދުވަހު ހަވީރު 3:00 އިން 5:00 އަށް، އަންގާރަ ދުވަހު 09:00 އިން 12:00 އަށް އަދި 1:00 އަށް 5:00 އަށެވެ. ބުދަ ދުވަހު 09:00 އިން 12:00 އަށް އަދި 1:00 އަށް 5:00 އަށް ހުޅުވާފައި ހުންނާނެ ކަމަށް މިނިސްޓްރީން ބުންޏެވެ.\nއުމަރު ޒާހިރު އެންމެ ފަހުން ހިންގެވި ވުޒާރާއަކީ ހޯމް މިނިސްޓްރީއެވެ. އެއީ 1 ސެޕްޓެމްބަރު 2004 އިން ފެށިގެން 14 ޖުލައި 2005 ގެ ނިޔަލަށެވެ. އޭގެ 11 ނޮވެމްބަރު 1983 ވަނަ އަހަރުން ފެށިގެން 11 ނޮވެމްބަރު 1988 ވަނަ އަހަރުގެ ނިޔަލަށް އުމަރު ޒާހިރު ވަނީ ހޯމް އެފެއާޒް އެންޑް ސޯޝަލް ސާވިސް މިނިސްޓަރުގެ މަގާމާއި 11 ނޮވެމްބަރު 1988 އިން 1993 އަށް ހޯމްއެފެއާޒް އެންޑް ސްޕޯޓްސް މިނިސްޓަރުގެ މަގާމު ފުރުއްވައިފައެވެ.\nއެމަނިކުފާނުގެ މިނިސްޓަރުގައި 2004 ވަނަ އަހަރު ދިވެހި ފުލުހުންނަކީ މަދަނީ ބައެއްގެ ގޮތުގައި ހަމަޖެއްސުމާއި ރާއްޖޭގައި ސިޔާސީ ޕާޓީތައް އުފެއްދުމުގެ ހުއްދަ ދެއްވުން ފާހަގަކޮށްލެވެއެވެ.\nއުމަރު ޒާހިރު ވަނީ ދާހިލީ ވަޒީރުކަމުގެ އިތުރުން ސަރުކާރުގެ ބައެއް މުހިންމު މަގާމުތައް ފުރުއްވައިފައެވެ. އެގޮތުން މިނިސްޓާ އޮފް ކޮންސްޓްރަކްޝަން އެންޑް ޕަބްލިކް ވޯކްސްގެ މަގާމާއި މާލޭ މުނިސިޕަލްޓީގެ ރައީސްކަމާއި އައްޑު އަތޮޅު ގަމުގެ ލިއެޒަން އޮފީހުގެ ވަޒީފާ އާއި މަޖީދިއްޔާ ސްކޫލްގެ ހެޑްމާސްޓަރުކަމާއި ރޭޑިއޯ މޯލްޑިވްސްގެ ވެރިޔާގެ މަގާމުގެ އިތުރުން މިނިސްޓްރީ އޮފް އެޑިޔުކޭޝަންގެ ނާއިބުކަން އަދި މިނިސްޓްރީ އޮފް ހޯމް އެފެއާޒްގެ ނާއިބުކަން ހިމެނެއެވެ.\nއުމަރު ޖާޒިރު އަވަހާރަވީ ކޮވިޑަށް ފަރުވާ ހޯދައްވަމުން ގެންދަވަނިކޮށް މިދިޔަ ހޯމަ ދުވަހުއެވެ.\nގުޅޭ ޓެގު މިނިސްޓްރީ އޮފް ހޯމްއެފެއާޒް އުމަރު ޒާހިރު


މި ހިތް އެބަ ތެޅޭ ހަމަ ކަލާއަށް ހުވާ-7 – Esfiya\n” ހީން މިތާ މަޑުކުރައްޗެ އެތެރެއަށް ނުވަދެ.. މޮޕަޖަހާފަހުރީ” މިހެންބުނެ ދިލްޝާދު މަޑު ފިޔަވަޅުތަކެއް އަޅަމުން ގޮސް ބާމް ފުޅި ހިފައިގެން އައިސް ހީން އަތަށް ދިނެވެ. އަދި ހީންދާން އުޅުމުން ހީން މަޑުކުރުވިއެވެ. އަދި އެބޭސް ކާޑު ދައްކާ އެއީ ކޮންކަހަލަ ބޭހެއްތޯ ސުވާލުކުރިއެވެ. ހީން ވަރަށް ރަނގަޅަށް އެބޭސް ކާޑަށް ބަލާލިއެވެ. މޫނުމައްޗަށް ނުތަނަވަސްކަން ވެރިވުމާއެކު ދިލްޝާދަށް ބަލާލެވެނެވެ.\nއިރުއޮއްސެން ކައިރިވިއިރު އަކްޝަމް އިނީ މޫދުކައިރީ ބާއްވާފައި އޮތް ރުއްގުޅިއެއްގެ މަތީގައި އިށީދެނގެންނެވެ. އެހިސާބުގައި އެކަނިމާއެކަނި އިންއިރު އަކްޝަމްގެ މޫނުމަތިން ފެންނަނީ މާޔޫސްވެފައިވާކަމުގެ ކުލަވަރެވެ. މޫދުގެ ކުދިކުދި ރާޅުތަކަށް ބަލަންއިންއިރު އަކްޝަމަށް ވިސްނެމުން ދިޔައީ ހީންއާ ދޭތެރޭގައެވެ. މިއަދު ހީންއާ މެދު ކަންތައް ކުރެވުނު ގޮތުން އަކްޝަމް އިނީ ވަރަށް ދެރަވެފައެވެ. ހީން ރޯންފެށި މަންޒަރު މިހާރުވެސް ފެންނަ ކަހަލައެވެ. އަކްޝަމަށް ދެލޯމަރާ ބާރުކޮށްލެވުނީ އިތުރަށް އެކަންތައްތަކާ ވިސްނަން ބޭނުންނުވާތީއެވެ. ނަމަވެސް އެކަންވެސް ވީ ބޭކާރެވެ. ލޯމަރާލީމަވެސް ފެންނަނީ ހީންގެ މޫނެވެ. ހީންގެ އެރީތި މޫނެވެ. އެރީތި ހިނިތުންވުމެވެ. ކުޑަ ދެލޮލާއި ފިޔާތޮށި ކުލައިގެ ތުންފަތެވެ. ލޯމަރައިގެން އިން އަކްޝަމަށް ހީލެވުނެވެ. ހީންއަކީ އަކްޝަމްގެ ހިތުގެ ރާނީއެވެ. ފެށުނީއްސުރެން ހީންދެކެވީ ލޯތްބަށް ކުޑަވެސް ބަދަލެއެއް ނާންނަކަން އެނގުނީ ދެވަނަ ފަހަރަށް ހީންއާ ބައްދަލުވުމުންނެވެ. ހީންއާ ބައްދަލުވުމަށްފަހު އެހަނދާންތައް އަކްޝަމަށް އުނދަގު ކުރަން ފަށައިފިއެވެ. އެލޯބި ދެވަނަ ފަހަރަށް އަކްޝަމްގެ ހިތުގައި އާލާވެގެން ހިނގައްޖެއެވެ.\nހީން ނިދާ ބޭސްތަކެއް ކޭކަން އެނގުމުން އަކްޝަމްގެ ކެތްތެރިކަންވަނީ ކޮޅުންލާފައެވެ. ހީންގެ މާޒީގައި ހިނގި ހުރިހާ ކަމެއް އަކްޝަމް އެނގެން ބޭނުންވެއެވެ. ނަމަވެސް ހީންގެ އެހީއާ ނުލާ އެކަން ނުވާނޭކަން އަކްޝަމަށް އެނގެއެވެ. ހީން ކައިރިން އެކަން އޮޅުންފިލުވާނޭ ގޮތަކާމެދު ވިސްނާ ވިސްނާވެސް އަކްޝަމްވަނީ ބޯހާސްވެފައެވެ.\nހީން އަކްޝަމާ އެންމެ ފަހުން ބައްދަލުވި ދުވަހު ހީން ދިން ޖަވާބު އަކްޝަމް ދުވަހަކުވެސް ހަނދާން ނުނެތޭނެއެވެ. އަކްޝަމް ހީންއާ ދުރުވީވެސް ހަމަ އެސަބަބާ ހުރެއެވެ. އިތުރަށް ހީންއާ ކުރިމަތިލާނެ ހިތްވަރެއް އަކްޝަމްގެ ކިބައިގާ ނެތީމައެވެ.\n** *** *** *** *** *** *** *** *** ** **** *\nސުނާމީ ބިނާ ކައިރީ ސައިކަލުގައި މަޑުކޮށްގެން އިން އަކްޝަމް އިންތިޒާރު ކުރަމުން ދިޔައީ އެންމެ ލޯބބިވާ ހީންއަށެވެ.މިރޭ އަކްޝަމް ހީންއަށް އަކްޝަމްގެ އިހްސާސްތައް ބުނެދޭނެއެވެ. މިރޭ ހީންގެ ކުރިމަތީ އަކްޝަމްގެ ހިތް ބަންޑުން ކޮށްލާނެއެވެ. ދުރުދުރުން ހީން އަންނަތަން ފެނުމުން އަކްޝަމް ފިނިވިއެވެ. ހިތް ތެޅޭލެއް ބާރުކަމުން އަކްޝަމަށް މޭގައި އަތް އަޅާލެވުނެވެ. ހީންގެ ރީތިކަން އަކްޝަމަށް އިތުރަށް އުނދަގުކުރަމުން ދިޔައެވެ. ރަތްކުލައިގެ އަތްދިގު މެކްސީއެއް ލައިގެން ހުރިއިރު ތުންފަތް ވެސް ރަތްކުލައިން ފަވާލާފައިވެއެވެ. އިސްތަށިގަނޑު އެއްފަރާތަކަށް އައްސާލާފައި ހުރިއިރު ނިތްކުރިމަތިގައި ވާ އިސްތަށިކޮޅު ވަޔާ ވިހުރުވެމުން ދިޔައެވެ.\nހީން އަކްޝަމާ އަރާ ހަމަކޮށްލާފައި އަކްޝަމަށް ހިނިތުންވުމެއް ހަދިޔާ ކޮށްލިއެވެ. އެހިނިތުންވުމަށްޓަކާވެސް އަކްޝަމް ޖާނުން\nފިދާވާހާ ވަރުވެއެވެ. އަކްޝަމް ހީންއަށް އަތްދިއްކޮށްލިއެވެ. އަތުގައި ހިފާށޭ ބުނާ ކަހަލަ ގޮތަކަށެވެ. ހީން އެއަތުގައި ހިފާލަމުން އަކްޝަމަށް ހީލެވުނެވެ. އަދި ސުނާމީ ބިނާއަށް އަރަން ހުންނަ ސިޑިން އަރައިގެން މައްޗަށް ދިޔައެވެ. އަކްޝަމް އޭގެ ވަށައިގެންވާ ދަގަނޑުގައި ލެގިލާ ހަމަޖެހިލިއެވެ.\n“ދެން ބުނެބާ… ކީއްކުރަން މިތަނަށް އަންނަން ބުނީ” އަކްޝަމްގެ ކުރިމައްޗަށްވާ ގޮތަށް ހުއްޓެމުން ހީން އަހާލިއެވެ.\n“ހީން ކައިރީ ވަރަށް މުހިންމު ވާހަކައެއް ބުނަންވެގެން” ތެޅިތެޅި އޮތް ހިތަކާ އެކު އަކްޝަމް ބުންޏެވެ.\n“ތިހާ މުހިންމު ވާހަކައެއްވިއްޔާ އަވަހަށް ބުނެބަލަ” ވަރަށް ހަމަޖެހިލާފައި ހުރެ ހީން ބުންޏެވެ.\n” އަހަރެން…… އަހަރެން…………” އަކްޝަމްއަށް ބުނަން އުނދަގުވެގެން އުޅޭކަހަލައެވެ. ހީން ކުރިއަށް ގެންދާށޭ ބުނާފަދަ ގޮތަކަށް ބުމަ އަރުވާލިއެވެ. އެވަގުތު ހީންގެ ފޯނަށް ފޯނެއް އައިމުން އެކްސްކިއުޒްއޭ ބުނެ ދުރަށް ޖެހިލިއެވެ. އެވަގުތުކޮޅު އަކްޝަމް މީހާ ހަމައަކަށް އަޅުވާލިއެވެ. އަދި އަމިއްލަ މީހާއަށް ހަމަޖެހުމަށް ބުނަމުން ގެންދިޔައެވެ.\n“ކައިލް އަހަރެން ވަރަށް ބޮލުގައެބަ ރިއްސާ.. ދެން އެހެން ފަހަރަކުން ތިވާހަކަ ދައްކާނީ.. މިވަގުތު ބޭނުމީ ގެއަށް ދާން” ހީން އައިސް ހުއްޓެމުން ބޮލުގައި ހިފަހައްޓާލައިގެން ހުރެ ބުންޏެވެ. އަދި ދާންވެގެން ކުރިއަށް ފިޔަވަޅެއް އެޅިއެވެ. އެވަގުތު އަކްޝަމް ހީންގެ އަތުގައި ހިފާލިއެވެ. އަދި ފަހަތުން ހީންއާ ކައިރިވެލިއެވެ. އަދި ހީންގެ ކަންފަތް ކައިރިއަަށް ގުދުވެލަމުން މަޑުކޮށްލާށޭ ބުނެލިއެވެ. އަކްޝަމް މަޑުމަޑުން ހީންގެ ބަނޑުގައި އަތް އަޅުވާލިއެވެ. އެވަގުތު ހީންއަށް ލޯމަރާލެވުނެވެ. އަކްޝަމް ސިއްރު ސިއްރުން ‘ ވަރަށް ލޯބިވެޔޭ’ ބުނުމުން ހީންއަށް ހީލެވުނެވެ. ނަމަވެސް ދެވަނަ ހިނދުކޮޅުތެރޭގައި ހީންގެ ހަވަނަ ހިއްސު ހޭލިކަހަލައެވެ. އަކްޝަމް ދުރަށް ޖައްސާލެވުނެވެ. އަކްޝަމްއާ ކުރިމަތިލީ އިރު ހީންގެ މޫނުމަތިން ފެންނަނީ ރުޅިވެރިކަމެވެ. އަކްޝަމް ހައިރާން ވެފައި ހީންއަށް ބަލަހައްޓައިގެން ހުއްޓެވެ.\n” އަހަރެން ހީނުކުރަން ކައިލް އަހަންނާ މެދު ދެކެނީ ތިގޮތަށް ކަމަކަށް.. ދުވަހަކުވެސް ހިޔެއް ނުކުރަން އަހަރުމެންގެ ރަހުމަތްތެރިކަން ތިގޮތަށް ނިންމާލާފާނެ ކަމަކަށް… ކައިލްތީ އަހަރެން ހީކުރި ކަހަލަ މީހަކަށް ނުވި.. އަހަންރެން ދުވަހަކުވެސް ކައިލްއާ ދޭތެރެ ތިގޮތަކަށް ނުދެކެން ނުވެސް ދެކޭނަން… ހައު ޑެއަރ ޔޫ ކައިލް.. ހައު ޑެއަރ ޔޫ… އައި ހޭޓް ޔޫ” މިހެން ބުނެ ހީން ލޯމަތިން ގެއްލުނުއިރުވެސް އަކްޝަމް ހުރީ ކިޔާނެ ބަހެއް ނޭނގިފައެވެ.\n*** *** *** *** *** *** ***** ********\nހިޔާލުތަކަށް ގެއްލިފައިން އަކްޝަމް ސިއްސައިގެން ދިޔައީ ފޯނު ރިންގުވާ އަޑަށެވެ.\n” ކީކޭ މަންމާ…” އަކްޝަމް ފޯނު ކަންފަތުގައި ޖައްސާލަމުން ބުންޏެވެ. ދިލްޝާދު އަކްޝަމް ކައިރީ ވަރަށް އަވަހަށް ގެއަށް އައިސް ދިނުމަށް އެދުނެވެ. އަކްޝަމް މިދަނީ ކަމުގައި ބުނެ ގެއަށް ދާން ހިނގައިގަތެވެ. މަގުމަތިން ހިނގަމުން ދިޔަ އަކްޝަމް ހުއްޓުނީ ލޯރެން ގޮވާލުމުންނެވެ. އަކްޝަމް ލޯރެން ކައިރީ އައީ ކޮންތާކުންތޯ ސުވާލުކުރުމުން ގެކައިރީ ހިނގާލަނީ ކަމުގައި ބުންޏެވެ. ލޯރެންއާ އަކްޝަމް އެއްކޮށް ގޮސް ގެއަށް ވަންއިރު ދިލްޝާދާއި ހީން ސޯފާގައި އިށީނދެގެން ތިއްބެވެ. އަކްޝަމް ފެނުމުން ދިލްޝާދު ފުންމައިގެން ތެދުވިއެވެ. އަކްޝަމްއާ ވާހަކަ ދައްކަން އުޅެފަވެސް ކައިރީގައި ހުރި ލޯރެން ފެނުމުން އިރުކޮޅަކަށް ހުއްޓުން އެރިއެެވެ. އަދި އަކްޝަމް އަތުގައި ހިފައިގެން ދިލްޝާދުގެ ކޮޓަރިއާ ދިމާއަށް ހިނގައިގަތެވެ.\nލޯރެން ހީންއާ ދިމާއަށް ލޯކުޑަ ކޮށްލާފައި ދާން ހިނގައިގަތް ވަގުތުގައި ހީން ލޯރެން އަށް ގޮވާ ހުއްޓުވިއެވެ. ލޯރެން އެނބުރި ހީންއަށް ބަލާލަމުން ނިތަށް ރޫ އަރުވާލިއެވެ. ހީން އައިސް ލޯރެން ކުރިމަތީގައި ހުއްޓުނެވެ.\n” ވަޓް…….” ރުންކުރު ގޮތަކަށް ލޯރެން ބުނެލިއެވެ.\n” ވައި ޑިޑް ޔޫ ޓްރައިޑް ޓު ކިލް މީ” ފަސްޖެހުމެއް ނެތި ހީން ސުވާލު ކޮށްލިއެވެ. ހީންގެ ސުވާލުން ލޯރެން ދެލޯ ބޮޑުވިއެވެ. އަދި އާގަންނަމުން ނުކުރަމޭ ބުންޏެވެ. އެވަގުތު ހީން ލޯރެންއަށް ހީންއަތުގައި އޮތް ބޭސް ކާޑު ދައްކާލިއެވެ. ލޯރެން އޭގެއަށް ބަލާލާފައި ބަސްހުއްޓުނު ކަހަލައެވެ. ލޯރެންގެ މޫނުފެނި އެއީ ލޯރެން ކުރިކަމެއްކަން ހީންއަށް ޔަގީންވިއެވެ. އެދުވަހު ހީން ޑިއުޓީ ނިންމާފަ އައުމުން ލޯރެން ހީންއަށް ދިން ކޮފީގައި ރަހައެއް ހުރި ކަމުގަވިޔަސް އެދުވަހު ހީން އެއްޗެއް ނުބުނީ ލޯރެން ދެރަވެދާނެތީއެވެ. ނަމަވެސް މިހާރު ހީންއަށް ހުރިހާ އެއްޗެއް ވިސްނިއްޖެއެެވެ.\nހީން ލޯރެން ކައިރީގައި އެއީ ކީއްވެގެން ކުރި ކަމެއްތޯ ތަކުރާރުކޮށް ސުވާލުކުރަމުން ދިޔައެވެ. ލޯރެން ހީންދެކެ އެހާ ރުޅި އަންނަންވީ ސަބަބެއް ހީންއަކަށް ނުވިސްނުނެވެ. ސުވާލަކަށްފަހު ސުވާލެއް ކުރަމުން ގެންދިޔައިރު ލޯރެން ބަހެއް ނުކިޔާ ރުޅިވެރި ނަޒަރަކުން ހީންއާ ދިމާއަށް ބަލަހައްޓައިގެން ހުއްޓެވެ.\nWowowow.. falhaa arany baa!! V salhi.. dhn oiy baivx avahah up kohdhehcchey… thankolheh kuruhen ves heevey.. mayb maa interesting vyma kanneynge. ☺☺\nAxx. varah reethi ingey mibai vx.. waiting for the next part 🙂\nthank u faxoo\nAvahah uplode kohdheythi…\nV v nice. When next part?\nnext part ves in sha allah v avahah up kohdheveythw balaanan\nWow…… awesome story…<3 kn irakun nxt prt…???\nthanks kiyaaladhey kudhinnah\nmi hiy eba thelhey hama kalaa ah huvaa ey.. to: my X boyfriend :p\nhehe . anyways story varah rythi ingey Axx … 🙂 keep going.. awesome..\nNice story…..this is my first time commenting this story. … Sorry….aslu vvvvvv reethi mi vaahaka?????. Keep up the good work???\nStory varah nice 😉 😉 😉 I love this story….. axx keevetha pic badhalkuree 🙁 anyways this story is awesome 🙂 🙂 hehehe when is the nxt part eagerly waiting gd lck…… 😉 😉\nBaheh nukiyaa eh noon baheh nubune\nAdmin.. Kobertha “neydhemey vakivumeh – haadhaha loabivey” vaahakaige next episode..\nAdmin.. “Neydhemey vakivumeh- haadhahaa loabiveyy” vaahakaige next part kobertha? Plx make it fast\nދީނީ ލޯބި January 19, 2018\nހަޤީޤީ ލޯބި April 8, 2018\nލޯބި May 2, 2015


Hithadhoo Schoola bahdhalu kuri Matchun molhuve S. Atoll School Final a\nލިޔުނީ: މުހައްމަދު ހިޒްޔަމް ހާމިދް – ސ.އަތޮޅު ސްކޫލް މީޑިއާ\nއިންޓަރ ސްކޫލް ފުޓްބޯޅަ މުބާރާތުގައި ހިތަދޫ ސްކޫލާ ބައްދަލުކުރި މެޗް، ކުޑަ ފަރަޤަކުން ސ.އަތޮޅު ސްކޫލް ކާމިޔާބުކޮށް ފައިނަލަށް ދަތުރުކޮށްފި އެވެ.\nއައްޑޫ ޒޯން ސްޓޭޑިއަމްގައި ކުޅުނު މި ފޯރީ ގަދަ މެޗުގައި ކުޅުނު މި ދެ ޓީމަކީ މުޅި މުބާރާތުގައި ކުޅުނު ގިނަ މެޗްތަކުން ފާހަގަކޮށްލެވޭ ފަދަ ކާމިޔާބީތައް ހޯދި ދެ ޓީމެކެވެ.\nމެޗުގެ ފުރަތަމަ ހާފްގައި ދެ ޓީމަށްވެސް ލަނޑެއް ކާމިޔާބު ކުރެވޭ ވަރެއް ވަނީ ނުވެފައެވެ. ފުރަތަމަ ހާފް ނިމިގެން ދިޔަ އިރު ސ.އަތޮޅު ސްކޫލްގެ ފަރާތުން ފެނުނީ އެހައި ރަނގަޅު ކުޅުމެއް ނޫންކަމަށް ޓީމްގެ ކެޕްޓަން ބުންޏެވެ. ދެވަނަ ހާފް ފެށިގެން ގިނަ ވަޤުތަކަށް ކުޅުމަށްފަހު މެޗް ނިމެން ކުޑަ ވަޤުތުކޮޅަކަށް ވެފައި އޮތްވައި ސ.އަތޮޅު ސްކޫލްގެ ރަޔަން މުއްސަދަށް ލިބުނު ޕެނަލްޓީއެއް ކާމިޔާބުކޮށް، މެޗް އެ ސްކޫލުން ކާމިޔާބުކުރިއެވެ.\nމެޗަށް ފަހު “އޭއޯ ނިއުސް” އަށް މަޢުލޫމާތު ދެއްވަމުން ސ.އަތޮޅު ސްކޫލް ޓީމްގެ ކެޕްޓަން ހަސަން ސަހާފް ބުނީ މެޗްގެ ކުޅުމާއި މެދު ހިތްހަމަ ޖެހުނު ކަމަށާއި ދެން ކުރާ އެންމެ ބޮޑު އުންމީދަކީ މުބާރާތުގެ ތަށި އުފުލާލުން ކަމަށެވެ.\nމި މުބާރާތުގައި ސ.އަތޮޅު މަދަރުސާ ފައިނަލްގައި ބައްދަލު ކުރާ މެޗް އޮންނާނީ6މެއި 2018ވާ އާދީއްތަ ދުވަހު ހަވީރު އައްޑޫ ޒޯން ސްޓޭޑިއަމްގައެވެ. ފައިނަލްގައި ވާދަކުރާނީ ޝަރަފުއްދީން ސްކޫލާއެވެ. މި މެޗް ބަލައިލުމަށް ސަޕޯޓަރުންނަށް ދެވޭ އިންތިޒާމު ހަމަޖެއްސޭތޯ ސްކޫލުން މަސައްކަތް އެބަ ކުރެއެވެ.\nސ.އަތޮޅު މަދަރުސާގެ ފުޓްބޯޅަ ޓީމަކީ އައްޑޫގެ ޖުނިއަރ ފުޓްބޯޅައިގެ މުޅު ކުޅުންތެރިން ކުޅޭ ޓީމެކެވެ. މި ފަހަރު ތަށި ހޯދުމަކީ އެ ސްކޫލް ޓީމްގެ އަމާޒެކެވެ.\nއިންޓަރ ސްކޫލް ފުޓްބޯޅަ މުބާރާތް\nޝަމްސުއްދީންސްކޫލްގެ އިންޓަރ ހައުސް ފުޓްބޯޅަ މުބާރާތް ފަށައިފި


Nigeria ge jaleh falhaalai 240 gaidheen filaifi | Mihaaru\nދުނިޔެ / ނައިޖީރިއާ\nނައިޖީރިއާގެ ޖަލެއް ފަޅާލައި 240 ގައިދީން ފިލައިފި\nނައިޖީރިއާގެ ސްކޫލް ކުދިންތަކެއް ރަހީނުކުރުމުން، އެ ކުދިންގެ ބެލެނިވެރިން ރޮއެ ހިތާމަކުރަނީ. ރަހީނުކޮށްފައިވާ 100 މީހަކު މިހާރު ވަނީ ސަލާމަތް ކޮށްފައި. --އޭއެފްޕީ\n14 ސެޕްޓެމްބަރ 2021 - 13:40\nނައިޖީރިއާގެ މެދުތެރޭ ސްޓޭޓެއް ކަމަށްވާ ކޮގީގައި ހުރި، ނުރައްކާތެރި ކުށްވެރިން ހައްޔަރުކުރާ ޖަލެއް ފަޅާލައިގެން 240 ގައިދީން ފިލާފައިވާ ކަމަށް، އެ ގައުމުގެ ޖަލުތަކާ ބެހޭ އިދާރާ އިން އިއްޔެ ބުނެފި އެވެ.\nނައިޖީރިއާގެ ޖަލުތަކާ ބެހޭ އިދާރާގެ ތަރުޖަމާނު ނެރުއްވި ބަޔާނެއްގައި ބުނެފައިވަނީ، ޖަލު ފަޅައިލީ ހަތިޔާރު އެޅި ބަޔަކު ޖަލަށް ހަމަލާދީގެން ކަމަށެވެ. ހަތިޔާރު އެޅި ބަޔަކު، ޖަލުގެ ބޭރު ދޮރޯށީގައި ތިބި ފާރަވެރިންނަށް ހަމަލާ ދީ ޖަލު ފަޅާލައިގެން، ގައިދީންތައް ފިލުވީ މިދިޔަ އާދިއްތަ ދުވަހުގެ ރޭ ދަންވަރުގެ ވަގުތެއްގަ އެވެ.\nހަތިޔާރު އެޅި މީހުން ޖަލުގެ ފާރަވެރިންނަށް ހަމަލާ ދޭން ފެށުމާ އެކު، ފާރަވެރިން ވެސް ރައްދުގައި ހަމަލާ ދޭން ފެށި އެވެ. ދެ ފަރާތުގެ މެދުގައި އިރުކޮޅެއް ވަންދެން ހަމަލާ ބަދަލުކުރުމަށް ފަހު، ހަތިޔާރު އެޅި މީހުން ޖަލު ތެރެއަށް ވަދެގަތް އިރު، ފާރަވެރިންގެ އެކަކު ވަނީ މަރުވެފަ އެވެ.\nޖަލުތަކާ ބެހޭ އިދާރާ އިން ބުނި ގޮތުގައި، ހަތިޔާރު އެޅި މީހުން ޖަލަށް ހަމަލާ ދިން އިރު، އެ ޖަލުގައި 294 ގައިދީން ތިބޭނެ އެވެ. އޭގެ ތެރޭގައި ހިމެނެނީ ހުކުމް ތަންފީޒުކުރަމުން ދިޔަ 70 ކުށްވެރިއަކާއި، ޝަރީއަތުގެ މަރުހަލާގައި ތިބި 224 ގައިދީންނެވެ.\nއެ ސަރަހައްދުގެ އެސިސްޓެންޓް އިންސްޕެކްޓާ ޖެނެރަލް އޮފް ޕޮލިސް އެޑީ އަޔޫބާ ވިދާޅުވި ގޮތުގައި ޖަލު ފަޅައިލީ ޖަލުގެ ހުރިހާ ފަރާތަކުން ކުއްލި ގޮތަކަށް ގިނަ ބަޔަކު ހަމަލާ ދިނުމަށް ފަހު އެވެ. އެހާ ގިނަ އަދަދެއްގެ ބަޔަކު ޖަލުގެ ވަށައިގެން ހަމަލާ ދޭން ފެށުމުން، އެ މީހުން މައިތިރިކުރާނެ ފުރުސަތު، ޖަލުގެ ފާރަވެރިންނަށް ވެސް ނުލިބުނު ކަމަށް އޭނާ ވިދާޅުވި އެވެ.\nމި ހަމަލާ ދިން ހަތިޔާރު އެޅި ޖަމާއަތުގެ މީހުން، ވަކި ބަޔަކު ޖަލުން ފިލުވަން މަސައްކަތް ކުރިކަމަށް ނުބެލެވޭ ކަމަށް ވެސް އޭނާ ވިދާޅުވި އެވެ. ގައިދީންތައް ޖަލުން ފިލުމާ އެކު، އެމީހުން ހޯދުމުގެ މަސައްކަތް ފުލުހުން ވަނީ ފަށައިފަ އެވެ. ޖަލުން ފިލި ގައިދީން ހޯދުމަށް ކުރި މަސައްކަތުން މިހާތަނަށް އަތުލައިގަނެވުނީ އެންމެ ތިން މީހުންނެވެ.\nކޮގީ ސްޓޭޓްގެ ޖަލު މި ފަޅައިލީ، އެ ގައުމުގެ އިރުދެކުނު އިމޯ ސްޓޭޓްގެ ޖަލު ފަޅާލައިގެން 2،000 ގައިދީން ފިލިތާ ފަސް މަސް ދުވަސް ފަހުންނެވެ. މިދިޔަ އެޕްރީލް މަހު ހިނގި އެ ހާދިސާގައި ޖަލު ފަޅައިލީ، ހަތިޔާރު އެޅި ބަޔަކު ޖަލަށް ހަމަލާދީ، ޖަލުގެ ބޭރު ފާރުގެ އެކި ހިސާބުތަކުގައި ގޮވާތަކެތި ހަރުކޮށް، ޖަލުގެ އެކި ބައިތައް ގޮއްވާލައިގެންނެވެ.\nކުށްކުރުން ގައިދީން ނައިޖީރިއާ ޖަލުތައް


MNP ge Siyaasathaki vaki Gaumakah Baroasaa nuvaa Khaarijee Siyaasatheh Gengulhun - AO News\nއެމްއެންޕީގެ ސިޔާސަތަކީ ވަކި ޤައުމަކަށް ބަރޯސާނުވާ ޚާރިޖީ ސިޔާސަތެއް ގެންގުޅުން\nއެމްއެންޕީގެ ސިޔާސަތަކީ ވަކި ޤައުމަކަށް ބަރޯސާނުވާ ޚާރިޖީ ސިޔާސަތެއް ގެންގުޅުން ކަމަށް މޯލްޑިވްސް ނެޝަނަލް ޕާޓީ (އެމްއެންޕީ) އިން ބުނެފިއެވެ.\nއެ ޕާޓީން މިހެން ބުނީ ރާއްޖޭގައި ހުންނަވާ އިންޑިއާގެ ސަފީރު ޝްރީ މުނޫ މަހާވަރު އާ އެކު ބޭއްވި ބައްދަލުވުމެއްގައެވެ.\nމި ބައްދަލު ކުރެއްވުމުގައި އެމްއެންޕީ ގެ ރައީސް ކާނަލް ރިޓެއަރޑް މުހައްމަދު ނާޒިމް ވިދާޅުވީ ކުރިއަށް އޮތް ތަނުގައި ޕާޓީގެ ނިންމުންތައް ނިންމާނީ ދޭދޭ ޤައުމުތަކުގެ މެދުގައި އޮންނަ އެކުވެރި ގުޅުމަށް ބުރޫ ނާރާނެ ފަދަ ގޮތަކަށް ކަމަށެވެ. އަދި އެއްވެސް ޤައުމެއްގެ މިލިޓަރީ ސިފައިން ދާއިމީ ގޮތެއްގައި ރާއްޖޭގައި ބޭތިއްބުމަކީ އެމްއެންޕީން ތާޢީދުކުރާނެ ކަމެއް ނޫން ކަމަށެވެ.\n“ނަމަވެސް ރާއްޖެއާއި އެކި ޤައުމުތަކުގެ އިންސާނީ ވަޞީލަތްތައް ތަރައްޤީކުރުމަށް ތަޢުލީމާއި ތަމްރީނުގެ ފުރުޞަތުތައް ހޯދުމާއި، މިލިޓަރީ ގޮތުން ކުރިއަރާފައިވާ ޤައުމުތަކާއި ގުޅިގެން ޖޮއިންޓް ތަމްރީނުތައް ހެދުމުން ދޭދޭ ޤަޢުމުތަކަށް މަންފާތަކެއް ވާނެ.” ނާޒިމް ވިދާޅުވިއެވެ.\nމީގެ އިތުރުން ނާޒިމް ވަނީ އިންޑިއާ އިން ރާއްޖެއަށް ދެމުންގެންދާ އެހީތައް ފާހަގަކުރައްވާފައެވެ. އެގޮތުން އިންޑިއާގެ އެކިއެކި ކުންފުނިތަކުން ރާއްޖޭގައި އިންވެސްޓް ކުރުމަކީ، ރާއްޖޭގެ އިޤްތިޞާދަށާއި ޢާންމު ރައްޔިތުންނަށް އެކަމުން ވަރަށް ބޮޑެތި ފައިދާތަކެއް ލިބޭނެ ކަމެއްކަން ނާޒިމް ވަނީ ފާހަގަކުރައްވާފައެވެ.\nނާޒިމް އިތުރަށް ވިދާޅުވީ އިންޑިއާ އިން ދެއްވާ ލޯން އަދި ގްރާންޓްތަކުގެ މަސައްކަތްތައް ހަވާލުކުރުމުގައި ރާއްޖޭގެ ކުންފުނިތަކަށް ބައިވެރިވެ މަސައްކަތްކުރެވޭނެ ފަދަ ގޮތަކަށް ބައްޓަން ކުރެވިފައި އޮތުން މުހިއްމު ކަމަށެވެ.\nއިންޑިއާ އަކީ ރާއްޖޭގެ ތަރައްޤީގެ މުހިއްމު ބައިވެރިއެއްކަން ފާހަގަކުރައްވާ ނާޒިމް ވިދާޅުވީ އެމްއެންޕީން އިންޑިއާ އާ ރާއްޖެއާ ދެމެދު އޮންނަ އެކުވެރި ގުޅުން އިތުރަށް ވަރުގަދަކޮށް ދެމެހެއްޓުމަށް މަސައްކަތްކޮށްދޭނެ ކަމަށެވެ.


HEYRIYA| 400 Ahvure Gina Kudhin Vissi Dhivehi Foolhumayah Thaureef Haggu! - Vaguthu\nގިނަ ބަޔަކު ވިއްސި ފޫޅުމާ ހަދީޖާ. -- ވަގުތު އިމޭޖެސް: އިބްރާހިމް ޝާބިލް\n(ހއ. ކެލާ) ހއ. ކެލާއަކީ ބޭސްވެރިކަމަށް މަޝްހޫރު އެތައް ބަޔަކު ތިބި ރަށެކެވެ. ލޮލުގެ ބޭސްވެރިކަމަށް މޮޅު މީހުންނާއި ކުއްލިއަކަށް ތަނެއް ބިންދައިގެންދާ މީހުންނަށް ވަގުތުން ބޭސްތައް ތައްޔާރުކޮށް ބަލި މީހާ އަށް ފަރުވާދީ ރަނގަޅުކޮށްދޭ އެތައް ބޭސްވެރިއެއް މިރަށުގައި ތިބިކަމަށް ރަށުގެ ދުވަސްވީ މީހުން ފާހަގަ ކުރެއެވެ.\nކެލާގައި މަޝްހޫރު ފޫޅުމަޔަކަށް އުޅުނު އެކަކީ ހަދީޖާ ހަސަން އަލީ، 84 އެވެ.\nއުމުރުން 40 އަހަރުގައި ފޫޅުމައިކަން ކުރަން ފެށި ހަދީޖާ އެ މަސައްކަތުގައި 18 އަހަރު ވަނީ ހޭދަކޮށްފައެވެ. އެ މުއްދަތުގައި އޭނާ ވަނީ ރަށުންނާއި ރަަށުން ބޭރުން 400 އަށް ވުރެ ގިނަ ކުދިން ވިއްސައިފައެވެ. އަދި އެ ހުރިހާ މަސައްކަތެއް ކުރީ ހިލޭ ސާބަހަށް ކަމަށް އޭނާ ވަނީ ބުނެފައެވެ.\nކާސިމްބެ، ދޮންމޫސުބެ، އިބްރާހީމް ކަސީމުބެ، މިއީ އިހުގައި ކެލާގައި އެންމެ އަރާތިބި ބޭސްވެރިންނެވެ. މި މީހުން ބޭސްވެރިކަން ކުރީ ވަކި އަގެއް ކިޔައިގެން ނޫނެވެ. ރަށުގެ ރައްޔިތުންނަށް ނުވަތަ ރަށުން ބޭރުންވެސް މީހަކު ބަލިވެގެން ގޮސްފި ނަމަމ ހެޔޮހިތުން އެހީވެދީ ކާންދީވެސް ހަދައެވެ.\nހަދީޖާ ބުނާގޮތުގައި ގިނަ މީހުންނަކީ އޭރު ފުދުންތެރި މީހުން ނޫން ކަމުން އެމީހުންނަށް ބޭސްކޮށް ހެދީ ހިލޭ ސާބަހަށް އެއްޗެއް ހޯދުމުގެ ނިޔަތުގައި ނޫނެވެ. ކުޑަމިނުން ގެއަކުން ފަރިވަޅެއް ދިނުން ފިޔަވައި އިތުރު ކަމެއް ނުކުރާ ކަމަށް ހަދީޖާ ބުންޏެވެ.\nހަދީޖާ ބޭސްވެރިކަން ދަސްކުރީ އޭނާގެ މަންމަގެ ފަރާތުންނެވެ. އޭނާގެ މަންމަ އާއި މާމަ އަދި ކުރީގެ އާއިލާގެ މީހުންނަކީވެސް ފޫޅުމައިން ކަމަށްވެއެވެ. އަދި ބޭސްވެރިކަން ކުރަނީ ވަރަށް ކުރާހިތުން ކަމަށްވެސް އޭނާ ބުނެއެވެ. ހަދީޖާ ބުނީ އޭނާ ކުރާ މަސައްކަތަށް އަބަދުވެސް ހާއްސަ ލޯތްބެއް އޮންނަ ކަމަށެވެ.\n"ކުއްޖަކު ވިއްސަން އައިސް ދީބަލާށޭ ބުނީމަ ދަނީ އެ މީހަކު އޮތް ތަނަކަށް. ރަށުގައި އަހަންނާއެކު މަސައްކަތް ކުރަން ދެމީހަކު ތިބޭ. އަހަރުމެން އަބަދުވެސް ކުދިން ވިއްސަން ދާނީ. ބައެއް ފަހަރު ދެން މީހަކު ދީފާނެ އެހެން އެއްޗެއް. އެހެންނޫނީ ނުހޯދަން އެއްޗެއް." ހަދީޖާ ކިޔައިދިނެވެ.\nބޭސްވެރިކަން އުވިގެން ދިޔައީ ޒަމާނީ ބޭސްވެރިކަން އައުމުން ކަމަށް ހަދީޖާ ބުނެއެވެ. އަދި އިހުގެ ބޭސްވެރިކަމަކީ ބުރަ މަސައްކަތެއް ކަމަށް ހީކޮށް ގިނަ ފަރާތްތަކުން މިކަން ކުރަން ދެކޮޅު ހެދުމުން ދިވެހި ބޭސްވެރިކަން އުވިގެން ދިޔައީ ކަމަށް އޭނާ ބުންޏެވެ. އަދި މިހާރު ކިތަންމެ ބޮޑު ކަމެއް ވިޔަސް ކުޑަ ބޭސްގުޅައް ކާލައިގެން ބަލިން ފަސޭހަވާއިރު ބޭސްކުރަންވެސް އެހާމެ ފަސޭހަ ކަމަށް އޭނާ ބުންޏެވެ.\nޒަމާނީ ބޭސްވެރިކަން އައުމުގެ ކުރިން ބަލިވެއްޖެ ނަމަ ދެން ބަރޯސާވާންޖެހެނީ ދިވެހި ބޭހަށެވެ. ދިވެހި ބޭސް ހަދަނީ އެކި ޒާތްޒާތުގެ ފަތްޕިލާވެލި ބޭނުންކޮށްގެންނެވެ. އަދި ރަށްރަށުން ބޭހަށް ބޭނުންވާ އެއްޗެހި ނުލިބިއްޖެނަމަ ކައިރި ރަށްރަށުންވެސް ބޭސް ތައްޔާރުކުރުމަށް ފަތްޕިލާވެލި ގެނެއެވެ. ކެލާގައި މޮޅެތި ބޭސްވެރިން ގިނަވުމުގެ ސަބަބުން އެ ރަށަށް އެކި ރައްރަށުން ވެސް ބަލިމީހުން ބޭސްކުރުމަށް ޒިޔާރަތް ކުރެއެވެ. އެއީ މިހާރު ބޭސްވެރިކަމަށް ބޭރަށް ދާ އުސޫލުން އިހުގައި މީހުން ދަތުރު ކޮށް އުޅުނު ގޮތެވެ.\nވިއްސައިދޭ މީހުންނަކީ އިހުގައިވެސް އެންމެ ބުރަކޮށް ބޭސްވެރިކަން ކުރަމުން އައި ބޭސްވެރިންނެވެ. ބަލިވެއިންކަން އެނގޭ ދުވަހުން ފަށައިގެން މާބަނޑު މީހުންނާއި ބަނޑުގައިވާ ކުޑަދަރިފުޅަށް އެއްވެސް ގެއްލުމެއް ނުވާނެ ގޮތަށް އުޅުމަށް ނަސޭހަތްތެރިވެ ބަލިވެ އިންނަ މީހާ އަށް އެކިއެކި އިރުޝާދުތައް ދެއެވެ. މިހާރުގައި ހުންނަގޮތަށް މާބަނޑު މީހުންގެ ބަނޑުގެސްކޭންތައް ކުރީގައި ނުކުރެވެއެވެ.\n"މަލިކުދަނޑި ނިމިއްޖެ، ބޭސްވެރިކަން ނިމިއްޖެ، ލޮލުބޭސް ނިމިއްޖެ، ކެލާ މިއޮތީ ވެލައަށް ވެފަ." ކެލާގައި ދިރިއުޅެމުން އަންނަ ހަދީޖާ ބުންޏެވެ.\nބަލިވެ އިންނަތާ ހަމަސްފަހުން އެމީހެއް ކައިރިޔަށް ހަދީޖާ ގެންދެއެވެ. އެއީ ބަނޑު ހަމައަކަށް އަޅުވައި ތެޔޮލުމަށެވެ. ހަމަހަށް އެޅުމުން ބަލިވެއިންމީހާ ކައިރިޔަށް ދަނީ އެދުވަސްވަރު ދަރިފުޅު އޮންނާނީ ފުދޭވަރަކަށް ބޮޑުވެފައި ކަމަށް ވާތީއެވެ. އަދި ވިހަންދެން ގަވައިދުން މަހަކު އެއްފަހަރު އެމީހެއް ކައިރިޔަށް ދާނެއެވެ.\nވިހައިގެން ތިންދުވަސް ވުމުން ނޫނީ ހިނގާ ބިނގާވެ އުޅެން ފުރުސަތު ނުދެއެވެ. އަދި އޭގެ ފަހުން ބޭސް ދީފައި އަރާމު ކުރުވަން ބާއްވައެވެ. އަދި ވިހައިގެން ހަތް ދުވަސް ވުމުން ފެންވަރުވައެވެ. މިއީ މިހާރުވެސް މިކަން ކުރާގޮތެވެ.\nހަދީޖާ އަށް ވަނީ އެތަށް ހަނދާނީ ލިޔުމެއްވެސް ލިބިފައެވެ. އަދި އޭޑީކޭ ހޮސްޕިޓަލުންވެސް ހަދީޖާފަދަ ފަރާތްތަކަށް ޒަމާނާއި އެއްގޮތަށް ތަމްރީނު ޕްރޮގްރާމްތައް ބާއްވައި ތަމްރީނުތައް ދީފައިވާއިރު ސިއްހީ މަރުކަޒުތަކުގައިވެސް މަސައްކަތް ކުރުމުގެ ފުރުސަތު އޭނާ އަށް ވަނީ ލިބިފައެވެ.\nހަދީޖާ ބުނީ އޭނާގެ ހަޔާތުގައި އެންމެ އުފާވި ދުވަހަކީ ފުރަތަމަ ދަރިފުޅު ލިބުނު ދުވަސް ކަމަށެވެ. އަދި އެންމެ ދެރަވީ ފިރިމީހާ މަރުވި ދުވަސްކަމަށް އޭނާ ބުންޏެވެ.\nޖެނުއަރީ 10, 2022 17:57\nތި މީސްމީހުންނަށް ޤައުމީ އިނާމުދީބަލަ\nޖެނުއަރީ 10, 2022 21:06\nޤައުމި އިނަމު ހާއްޤު ވާނެ\nފެބުރުއަރީ 20, 2022 18:03\nތި ނުލިބޭ، ލިބޭނީ ޕާޓި ކުދިންނަށް\nޖެނުއަރީ 10, 2022 22:15\nއަސްލުވެސް މިފަދަ ޚިދުމަތްތެރިންނަކީ ޤައުމީ އިނާމުގެ ހައްޤުވެރި.ފަރާތް ތަކެވެ. ރަށް ރަށުގެ ކައުންސިލް ތަކުން މިފަދަ ޚިދުމަތްތެރިންގެ ނަން ހުށަހއަޅާ އެފަރާތްތަކަށްއިނާމު ލިބޭނެ ގޮތް ހެއްދެވުން އެއީ ކުރަން ވަރަށް ރަގަޅު ކަމެއް.\nޖެނުއަރީ 11, 2022 08:23\nމިއަދުގެ ހާލަކީ އަތޮޅު ހޮސްޕިޓަލަކަށް މާބަނޑު މީހަކު ދާއިރަށް ބުނާނެ އަވަހަށް މާލެދާށޭ. މިތާކު ވިއްސޭކަށް ނެތޭ. ފޫޅުމަޔަކު ދުވަހަކުވެސް ނުބުނޭ މާލެދާކަށް. އޭނައަށް އެނގޭ ވިއްސަން. ހޮސްޕިޓަލްތަކުން ލިބުނީ ކޮން ކުރިއެރުމެއް.؟\nޖެނުއަރީ 11, 2022 09:02\nދރ. މައުސޫމު ވިއްސި ފޫޅުމާ މީހާ\nފެބުރުއަރީ 21, 2022 17:14


Raajje in vote dhinee Chagos UK thaneh ge gothugai bavvan | Mihaaru\nރާއްޖޭގެ ދެކުނުން އޮންނަ ޑިއެގޯ ގާސިއާ ހިމެނޭ ޗާގޯސް އައިލެންޑްސް. --ފޮޓޯ: ސައެންސް ފޮޓޯ ލައިބްރަރީ\nރާއްޖެ އިން ވޯޓުދިނީ ޗާގޯޒް ޔޫކޭގެ ތަނެއްގެ ގޮތުގައި ބާއްވަން\n23 މެއި 2019 - 00:53 60 comments\nއިނގިރޭސިވިލާތުގެ ބާރުގެ ދަށުގައި، ރާއްޖޭގެ ދެކުނުން އޮންނަ އޮތް ޗާގޯޒް އައިލެންޑްސް އެ ގައުމުގެ ތަނެއްގެ ގޮތުގައި ބާއްވަން ރާއްޖެ އިން ވޯޓު ދިން ނަމަވެސް އެ ރަށްތައް މޮރިޝަސްގެ ސަރަހައްދެއްގެ ގޮތުގައި ކަނޑައަޅަން އދ.ގެ އާއްމު މަޖީލީހުން މިއަދު ފާސްކޮށްފި އެވެ.\nރާއްޖެއާ އެކު ހަ ގައުމަކުން އެ ގަރާރާ ދެކޮޅަށް ވޯޓު ދިން އިރު، 116 ގައުމަކުން ތާއީދުކުރީ ޗާގޯޒް މޮރިޝަސްގެ ތަނެއްގެ ގޮތުގައި ކަނޑައެޅުމަށެވެ. ފަންސާސް ހަ ގައުމަކުން ވަކިކޮޅަކަށް ވޯޓެއް ނުދެ އެވެ. އޭގެ ތެރޭގައި ފްރާންސާއި ޖަރުމަން ވެސް ހިމެނެ އެވެ. ގަރާރާ ދެކޮޅަށް ރާއްޖޭގެ އިތުރުން ދެން ވޯޓުދިނީ އިނގިރޭސި ވިލާތް، އެމެރިކާ، އޮސްޓްރޭލިއާ، ހަންގޭރީ އަދި އިޒްރޭލެވެ.\nއދ.ގެ އާއްމު މަޖިލީހަށް ގަރާރެއް ހުށަހަޅާފައި މިވަނީ، އިންޓަނޭޝަނަލް ކޯޓް އޮފް ޖަސްޓިސް (އައިސީޖޭ) އިން ޗާގޯޒް މައްސަލައިގައި މޮރިޝަސްއާ އެއްކޮޅަށް ލަފައެއް ނެރެފައި ވަނިކޮށެވެ. އދ.ގެ އާއްމު މަޖިލީހަށް ގަރާރެއް މި ހުށަހެޅީ، އެ ކޯޓުގެ ލަފާ ތަންފީޒުކުރަން މެމްބަރު ގައުމުތަކަށް ގޮވާލުމަށެވެ.\nއައިސީޖޭ އިން ނެރުނު ލަފާގައި ބުނެފައި ވަނީ، މޮރިޝަސްގެ މައްޗަށް އޮތް އިނގިރޭސި އިސްތިއުމާރީ ބާރު ނިމުމަކަށް ގެނައީ ބައިނަލްއަގުވާމީ ގާނޫނާ އެއްގޮތްވާ ގޮތުގެ މަތިން ނޫން ކަމަށެވެ. އެހެންކަމުން މިހާރު ވެސް އިނގިރޭސިވިލާތުގެ ބާރުގެ ދަށުގައި އޮތް ބްރިޓިޝް އިންޑިއަން އޯޝަން އައިލެންޑްސް ދޫކޮށްލުމަށް އައިސީޖޭ އިން ލަފާ ދީފައިވެ އެވެ.\nމީގެކުރިން ރާއްޖެ އިން ގަބޫލްކުރީ، ޗާގޯޒް މައްސަލައަކީ އިނގިރޭސިވިލާތާއި މޮރިޝަސްއާ ދެމެދުގައިވާ މައްސަލައެއްގެ ގޮތުގަ އެވެ. ނަމަވެސް 2010 ގައި "ކޮމިޝަން އޮން ދަ ލިމިޓްސް އޮފް ދަ ކޮންޓިނެންޓަލް ޝެލްފަށް" ރާއްޖޭގެ ކޮންޓިނެންޓަލް ޝެލްފްގެ ސަރަހައްދު ކަނޑައަޅައިދޭން އެދުމުން މޮރިޝަސް އިން ވަނީ އެކަމަށް އިއުތިރާޒްކޮށް އެކަން އދ.ގެ ސެކްރެޓަރީ ޖެނެރަލަށް ހުށަހަޅައިފަ އެވެ.\nމޮރިޝަސް އިން އިއުތިރާޒްކޮށްފައި ވަނީ ރާއްޖޭގެ ހުށަހެޅުމުގައި ޗާގޯޒްގެ ހާއްސަ އިގްތިސާދީ ސަރަހައްދު ފާހަގަކޮށްފައި ނުވާތީ އާއި ރާއްޖެ އިން ހުށަހެޅި ސަރަހައްދާއި މޮރިޝަސްގެ ކަނޑުގެ ސަރަހައްދާ ފުށުއަރާ ކަަމަށް ބުނެ އެވެ. އެއަށް ފަހު، އައްޑު އަތޮޅާއި ޗާގޯޒްއާ ދެމެދުގައިވާ ކަނޑުގެ ސަރަހައްދާ މެދު ދެ ގައުމުގެ ދެމެދުގައި ވަކި ގޮތަކަށް އެއްބަސްވުމަކަށް އައުމަށް މޮރިޝަސް އިން ވަނީ ރާއްޖެ އަށް ގޮވާލައިފަ އެވެ.\nޗާގޯސް އައިލެންޑްސް މޮރިޝަސް އަތުން އިނގިރޭސިން ވަނީ 1965 ވަނަ އަހަރު ތިން މިލިއަން ޕައުންޑަށް ގަނެފަ އެވެ. އެމެރިކާއާ އެކު ޗާގޯޒްގެ ޑިއެގޯ ގާސިއާގައި އަސްކަރީ މަރުކަޒެއް ގާއިމްކުރުމަށް އިނގިރޭސިން ވަނީ 1967 އާއި 1973 އާ ދެމެދު އެ ރަށްތަކުން މީހުން ހުސްކޮށްފަ އެވެ. ޑިއެގޯ ގާސިއާ އެމެރިކާ އަށް ދޫކޮށްފައިވާ މުއްދަތު 2016 ގައި ވަނީ 2036 ވަނަ އަހަރާ ހަމައަށް އިތުރުކޮށްފަ އެވެ.\nއިންޑިއާ ކަނޑުގައި ރާއްޖޭގެ ދެކުނުން 500 ކިލޯ މީޓަރު ދުރުގައި އޮންނަ ޗާގޯޒް އައިލެންޑްސްގައި ހަތް އަތޮޅު ހިމެނެ އެވެ. މި އަތޮޅުތަކުގައި 60 ރަށް އެކުލެވެ އެވެ.\nއިތުރު ލިޔުންތައް މޮރިޝަސް އ.ދ. ރާއްޖެ-އ.ދ\n22 hours ago 49


މިއީ ގައުމީ މަސްލަހަތު އިސްކުރަންވީ ވަގުތު\nރައްޔިތުންގެ ކަންބޮޑުވުންތައް އިންތިހާގައި ހުރިއިރު، އެންމެންވެސް ބޭނުންވަނީ އިންސާފު\nއެތައް މުއްސަސާއެއްގެ އިހުމާލުތައް މިވަނީ ފެންމަތިވެފައި\n19 ޖެނުއަރީ 2020 | އާދީއްތަ 18:39\nދިވެހިރާއްޖޭގެ ގައުމީ ދިދަ\nރައްޔިތުންނަށް ހިދުމަތްކުރަން ތިބި ހާދިމުންނޭއެވެ. މިވާހަކަތައް މި ލިޔަނީ ހާދަ ފުން ހިތާމައަކާއި، ބޮޑު ލަދުވެތިކަމެއްގައި ހުރެގެން ކަން އެނގިވަޑައިގަންވާތޯ؟ އެވެ. ހިތާމަކުރަނީކީއެއް، ނޫނީ ލަދުގަންނަނީކީއެއް އަޅުގަނޑަށް ކުރެވުނު ކަމަކާ ގުޅިގެންނެއް ނޫނެވެ. ތިޔަ ހާދިމުންގެ މުށު ތެރެއިން ދޫވެގެން ދިޔަ ކުށްވެރިޔަކާ ހެދި، މާސޫމު ކުއްޖެއްގެ އިއްފަތްތެރިކަން ފޭރިގަތް ނުބައި ނުލަފާ ޖައްބާރުން ތިޔައިގެ ބައެއްގެ ސަބަބުން މުޖުތަމައުގެ ތެރެއަށް ދޫވެފައި ތިބީމައެވެ.\nތިޔައިގެ ބައެކޭ މިބުނާ ވާހަކަ ނިސްބަތްކުރަނީ މުޅި ދައުލަތުގެ ހުރިހާ މުއްސަސާއަކަށެވެ. ސަރުކާރުގެ ވުޒާރާތަކާ ހަވާލުވެވަޑައިގެން ތިއްބެވި ވެރިންނަށެވެ. މިނިވަން މުއައްސަސާތަކުގެ މަސްއޫލުވެރިންނާއި ޒިންމާ ހަވާލުކުރެވިފައިވާ މުވައްޒަފުންނަށެވެ. އަދުލު އިންސާފު ގާއިމުކުރަން ތިއްބެވި ފަނޑިޔާރުންނާއި މެޖިސްޓްރޭޓުންނަށެވެ. ކުރުކޮށް ދަންނަވަނީނަމަ، މުޅި ދައުލަތް ހިންގުމުގެ ނިޒާމުގައި އެކި ގިންތިތަކުގައި މަސައްކަތްކުރާ އެންމެންނަށެވެ.\nމިއެންމެން މިކަމުގެ ޒިންމާ ނަގަން ޖެހެނީ ކީއްވެގެންކަން ތަފުސީލުކޮށް ބަޔާންކޮށްދޭނަމެވެ. ތަފުސީލު ކޮށްދެނީ އޮޅެމެއް އަރާފާނެތީއެވެ. ތިމަން ކުރީ ކީއްހޭ ކިޔާ، އަޅުގަނޑާވިޔަސް، ނޫނީ އަމިއްލަ ނަފްސާވިޔަސް ކުރެވޭ ސުވާލުތަކަށް ދޭނެ ޖަވާބުވެސް ހިމަނަން ބޭނުންވާތީއެވެ. ޒިންމާއެއް ނެތޭ ބުނެ ރެކެން އުޅޭ ފަރާތްތަކުން އިހުމާލުވީ މިންވަރު ބަޔާންކޮށްދޭށެވެ.\nފުލުހުންގެ މުއައްސަސާގެ ބޮޑު އިހުމާލު\nކުށްވެރިން މުޖުމަތަމައުގެ ތެރޭގައި ދޫވެފައި ތިބުމަކީ ފުލުހުންގެ އިހުމާލެކެވެ. ހާއްސަކޮށް ބޮޑެތި ކުށްތަކުގެ ގޮތުގައި ގިންތިކުރެވި، ގާނޫނުން ބޮޑެތި އަދަބުތައް ކަނޑައަޅާފައިވާ މައްސަލަތަކުގައި މިފަދަ އިހުމާލު ބޮޑުވީމައެވެ. މުޖުތަމައުގެ ރައްކާތެރިކަން ކަށަވަރުކުރަން މާތްﷲ ގަންދީ ހުވާކޮށްގެން ތިބި ބަޔަކު އެކަން ކުރަން ނުކުޅެދުނީމައެވެ. ގަބޫލުކުރާށެވެ. އެއީ ކަން އޮތް ގޮތެވެ.\nކުޑަކުއްޖާ ރޭޕްކުރުމުގެ ތުހުމަތުކުރެވޭ މުނިކާފަ، ކުޑަކުއްޖަކަށް ޖިންސީ ގޯނާކުރި މައްސަލައެއްގައި ހައްޔަރުކުރެވި ދޫކޮށްލާފައި ހުރުމަކީ އިހުމާލެކެވެ. ބަލި ހާލަތު ހުރި ގޮތުން ދޫކޮށްލަން ޖެހިގެން، އޭނާ މޮނީޓަރ ނުކުރެވި، އަނެއްކާ ހަމަ އެކަހަލަ ކަމެއް ފެންމަތިވާން މެދުވެރިވުމަކީ އިހުމާލެކެވެ. ފާރަވެރިންވާން ޖެހޭ މީހަކު މުޖުތަމައު ތެރެއަށް ދޫކޮށްފައި ބެހެއްޓުމުގެ ސަބަބުން އަނެއްކާ ކުށަކަށް އަރައިގަތުމަކީ އިހުމާލެކެވެ.\nއޭނާއަށް ފާރަވެރިވާން ޖެހޭ ވަރަށް ފާރަވެރިވެވުނުނަމަ މިކަން ހުއްޓުވުނީހެއް ނޫންތޯ؟ އެވެ. ދައުވާކުރެވުނު މައްސަލަ ކުރިޔަށްދިޔައީ ކިހާވަރަކަށްތޯ، މައްސަލަ ތަހުގީގުކުރި އޮފިސަރު ނުވަތަ އޮފިސަރުން ފޮލޯ އަޕް ހެދުނު ނަމަ، އެ ތުއްތު ކުއްޖާ ސަލާމަތްކުރެވުނީހެއް ނޫންތޯ؟ އެވެ. ފުލުހުންގެ ތަހުގީގުން ފުރައްސާރަކުރިކަން ސާބިތުވެ ދައުވާކުރަން ފޮނުވި މައްސަލައިގައި ހިމެނޭ ކުޑަކުއްޖާއަށް އިންސާފު ލިބުނުކަން ކަށަވަރު ކޮށްދެވުނުމަމަ، މިހެންނެއް ނުވީހެއް ނޫންތޯ؟ އެވެ.\nޕްރޮސިކުއަޓަރ ޖެނެރަލް އޮފީހުގެ ބޮޑު އިހުމާލު\nޕްރޮސިކިއުޓަރ ޖެނެރަލް އޮފީހަކީ މީހެއްގެ މައްޗަށް ކުށެއް ސާބިތުވާ ވަރަށް ހެކި ހުރިކަން ގަބޫލު ކުރެވިގެން، އެ މައްސަލަތައް ކޯޓަށް ފޮނުވަން އޮންނަ މުއައްސަސާއެވެ. ފުލުހުންގެ މުއައްސަސާއިން ހިންގާ ތަހުގީގުތައް ހިނގާ ގޮތް ބެލުމުގެ ބާރު ލިބިފައިވާ މުއައްސަސާއެވެ. އަދި ކަމެއްގެ ތަހުގީގެއް ހިންގަން ޖެހިއްޖެކަމަށް ގަބޫލުކުރެވޭ ހާލަތްތަކުގައި، އެކަންވެސް ކުރުމުގެ ފުރިހަމަ ބާރާ އިހުތިޔާރު ލިބިފައިވާ މުއައްސަސާއެވެ.\nކަންމިހެން ހުރިއިރު، ފުލުހުން ބުނާގޮތުންނަމަ އެބުނާ މުނިކާފަގެ މައްސަލަ ތަހުގީގުކޮށް ނިންމުމަށްފަހު ވަނީ ޕްރޮސިކިއުޓަރ ޖެނެރަލް އޮފީހަށް ފޮނުވާފައެވެ. މައްސަލައިގައި ދައުވާކުރަން ޝަރީއަތަށްވެސް ފޮނުވާފައިވާ ކަމަށް ބުނެވެއެވެ. އަސްލު ހަގީގަތުގައި މި މައްސަލައިގައި ވާނުވާއެއް ނޭނގެއެވެ.\nމައްސަލަތައް ކޯޓުތަކުގައި ކުރިޔަށް ނުގޮސްގެން އެކަމާ ނޫޅެވުމަކީ ޕްރޮސިކިއުޓަރ ޖެނެރަލް އޮފީހުގެ އިހުމާލެކެވެ. މައްސަލައާ ހަވާލުވެވަޑައިގެން ހުންނެވި ފަނޑިޔާރު މައްސަލަ ކުރިޔަށް ނުގެންދިޔަ ސަބަބު އޮޅުންނުފިލުވާ ހުރުމަކީ އިހުމާލެކެވެ. ހަގީގަތުގައި މުޖުތަމައަށް ނުރައްކާތެރި މީހުން ބަންދުކުރަން ނުކުޅެދުމުގެ ސަބަބުން، ދެ އަހަރުގެ ކުއްޖެއްގެ މުސްތަގުބަލު ފުނޑުފުނޑުވެގެން ދިއުމަކީ އިހުމާލެކެވެ.\nޖެންޑަރ މިނިސްޓަރީ އަދި ސަރުކާރުގެ އިހުމާލު\nބަޖެޓު ނެތޭ، ކޭސް ވޯކަރުންގެ ލޯޑު ބޮޑޭ، މުވައްޒަފަކު ނެތި އެތައް ދުވެހެއް ވެއްޖެޔޭ ބުނާނީކީ މިއަދަކު އެއް ނޫނެވެ. ވުޒާރާ ހިންގުމާ ހަވާލުވެގެން، އެކި ވަރުވަރުން މިނިސްޓަރުންނާއި، ސްޓޭޓް މިނިސްޓަރުންނާއި، ޑެޕިއުޓީން އައްޔަނުކުރަނީ މިކަންކަން މިހެން ނުހިނގާވޭތޯ ބެލުމަށެވެ.\nކުޑަކުދިންނާއި އާއިލާގެ ރައްކާތެރިކަން ކަށަވަރުކުރަން އުފަައްދާފައިވާ މުއްސަސާއެއްގެ މަސްއޫލުވެރިންނަށް އެކަންކަން ނުކުރެވި ހުރުމަކީ އިހުމާލެކެވެ. ވުޒާރާގެ މަސައްކަތްތައް ކުރުމަށް އަތޮޅު ތެރޭގައި ގާއިމްކޮށްފައިވާ ސެންޓަރުތަކުގައި މުވައްޒަފުން ނެތި އަހަރު ދުވަސް ވޭތުވެގެން ދިއުމަކީ އިހުމާލެކެވެ. މަތިކުރެވުނު ޒިންމާ އަދާކުރައްވަން، މާތް ﷲ ގަންދީ ހުވާކުރައްވައިގެން ތިބެ އެކަން ނުކުރެވުމަކީ އިހުމާލެކެވެ.\nހާޒިރުކުރެވޭ ކޮންމެ ފަހަރަކު، ބާއްވާ ކޮންމެ ނޫސް ކޮންފަރެންސެއްގައިވެސް ވަޒީރު މަސައްކަތްކުރައްވަނީ އަމިއްލަ މަސްލަހަތު ސަލާމަތްކުރެވޭތޯއެވެ. ތިމާގެ ޒިންމާއެއް ނެތްކަމަށް ދައްކާ، އެހެން ފަރާތްތަކުގެ ބޮލަށް ޖަހާލުމެވެ. އަބަދުވެސް ކޮންމެވެސް ކަހަލަ ބަހަނާއެއް ދެއްކުމުގެ ބަދަލުގައި، ޒިންމާ ނަންގަވާނެހާ ހިތްވަރެއްވެސް ނެތެވެ.\nޝަރުއީ ކޯޓުތަކުގެ އިހުމާލު\nއިނގިރޭސިން ބޭނުންކުރާ ޝަރުއީ ބަހެއްގެ މަފްހޫމްގައި ވަނީ، އަދުލު އިންސާފު ގާއިމްކުރުން ލަސްވުމަކީ، އަދުލު އިންސާފު ނުލިބުން ކަމަށެވެ. މިއީ ރާއްޖޭގެ ޝަރުއީ ކޯޓުތަކުގައި ތިބި ފަނޑިޔާރުންގެ ތެރެއިން ގިނަ ބަޔަކަށް އެނގެންވެއްޖެ ކަމެކެވެ. ދޭތެރެދޭތެރެއިން ހަނދުމަކޮށްދިނުމުގެ ގޮތުން ފަނޑިޔާރުގެ ގޮނޑިކޮޅުގައި ހުންނަވާއިރު ފެނިވަޑައިގަންނަވާނެހެން، ކުރިފުޅު މަތީގައި މީގެ ބޯޑެއް ހަރުކޮށްގެން ވިޔަސް މިކަން ކުރާންވެއްޖެއެވެ.\nމީހެއްގެ ބަލި ހާލަތައް ރިއާޔަތްކުރުމަށްފަހު، އޭނާގެ މައްޗަށް ދައުވާއެއް ސާބިތުވަންދެން ދޫކޮށްފައި ހުރުމަކާއި ދެކޮޅެއް ނަހަދަމެވެ. ނަމަވެސް މީގައި ކޮންމެ ފަނޑިޔާރަކުވެސް ވިސްނަވާލައްވަން ޖެހޭ ކަމެއް އެބައޮތެވެ. އިސްކުރަންވީ އޭނާގެ ބަލި ހާލަތުތޯ ނޫނީ މުޖުތަމައުގެ ރައްކާތެރިކަމާއި ސަލާމަތްތޯ؟ އެވެ.\nއަދި މައްސަލައިގެ ކުޑަބޮޑުމިނަށް ބަލައި، މީހަކު މިނަވަންކުރާއިރު އޭނާގެ އަމަލުތައް މޮނީޓަރ ކުރަން އަމުރުކުރުމުގެ ބާރު ކޯޓަށް އޮންނައިރު، އެކަން ނުކުރެވުމަކީ އިހުމާލެކެވެ. ބަންދުން މިންޖުވެފައި ހުރި މީހެއްގެ މައްޗަށް ޝަރީއަތް ހިންގައި، ހުކުމްކުރުން ލަސްވެގެން އޭނާ އިތުރަށް ކުށަކަށް އަރަން ފުރުސަތު ދިނުމަކީ އިހުމާލެކެވެ. އަދުލު އިންސާފު ގާއިމް ނުކުރެވި ލަސްވެގެންދާ ކޮންމެ ސާތަކީ، ހަމަ އެ ކޯޓުތަކުގެ އިހުމާލެކެވެ.\nރައްޔިތުން ބޭނުންވަނީ އިސްލާހު! ބޭނުންވަނީ ވެރިންގެ ހިތްވަރެއް\nކޮޅު ނެއްތާ ކޮޅުން އެތައް މުއައްސަސާއެއްގެ އިހުމާލު، ތުއްތު ކުއްޖެއްގެ އާއިލާގެ ފިރިހެނުންތަކެއްގެ މުޑުދާރު އަމަލުން ފެންމަތިވެގެން އައުމާއެކު، ހުރިހާ ރައްޔިތުންގެ ހަރު އަޑުން ގޮވާލީ އެންމެ ކަމަކަށެވެ. އެއީ އިހުމާލުވީ މީހުން ޖަވާބުދާރީކޮށް، ކަންކަން އިސްލާހުކުރުމަށެވެ.\nމިކަން ކުރުމުގެ ބާރު އެބައޮތެވެ. ރައީސުލްޖުމްހޫރިއްޔާއަށާއި، ރައްޔިތުންގެ މަޖިލީހަށާއި، ޝަރުއީ ކޯޓުތަކަށްވެސް އެބައޮތެވެ. މިއީ ރައީސް ކުއްލި ކެބިނެޓް ބައްދަލުވުންތައް ބާއްވާ، ވަޒީރު ޖަވާބުދާރީކުރުވަންވީ ވަގުތެވެ. މިއީ ރައްޔިތުންގެ މަޖިލީހުން، މި ހުރިހާ މުއައްސަސާއެއްގެ ވެރިން ފަހަތުން ދުވެ، ޖަވާބުދާރީކޮށް، ކަންކަން އިސްލާހުކޮށް ފިޔަވަޅު އަޅަންވީ ވަގުތެވެ. މިއީ ސުޕްރީމް ކޯޓުން، ގާނޫނުގެ ބާރުވެރިކަން ދައްކާ، ދޭންޖެހޭ ފަރާތްތަކަށް ހައްގު އަދަބު ދޭންވީ ވަގުތެވެ. ސުވާލަކީ، މިކަން ކުރާނެހާ ހިތްވަރު އެބަހުރިތޯ؟ އެވެ. ރައްޔިތުން ތިބީ ފާރަވެރިވެ، ޖަވާބަކަށް އިންތިޒާރުގައެވެ.


50 aharu furun faahaga kuran 50 hathim koffi | Mihaaru\nޚަބަރު / ބ. ކެންދޫ\n50 އަހަރު ފުރުން ފާހަގަ ކުރަން 50 ހަތިމުކޮށްފި\nތޮލަބަތުއްނޫރު ގުރުއާން ކްލާސް ހިންގާ އިމާރާތް: އަދި އެތަނަށް 50 އަހަރު ފުރުން ފާހަގަ ކުރުމަށް މަގުމަތީގައި ކުޑަ އެލުވައި ޒީނަތްތެރިކޮށްފައި\nރަޖިސްޓްރީކޮށްގެން ރާއްޖޭގައި ހިންގާ އެންމެ ގިނަ ދުވަސްވީ ގުރުއާން ކުލާސް، ބ. ކެންދޫ، ތޮލަބަތުއްނޫރަށް މިއަދު 50 އަހަރު ފުރިއްޖެ އެވެ. އެކަން ފާހަގަ ކުރުމަށް، އެ ތަނުގެ 50 ދަރިވަރަކު، 50 ހަތިމު މިއަދު ވަނީ ކޮށްފަ އެވެ.\nމިއަދު ފަތިސް ނަމާދަށް ފަހު، ބޭއްވި ހަތިމު ކުރި އެ ހަރަކާތުގައި ބައިވެރިވީ އެކި ދުވަސްވަރު އެތަނުން ކިޔެވި ދަރިވަރުންނެވެ.\nކުރިން މަސްވެރިއެއްގެ ގޮތުގައި މަސައްކަތް ކުރެއްވި ކެންދޫ އެއްގަމުގޭ އަލީ ހުސައިން މީގެ 58 އަހަރު ކުރިން ގުރުއާން ކްލާސް ފެށީ 12 ދަރިވަރުންނާ އެކު، އޭނާގެ އުމުރުން 16 އަހަރުގަ އެވެ. އޭގެ ފަހުން، 1967 ވަނަ އަހަރު ގުރުއާން ކްލާސް ރަޖިސްޓްރީކޮށް، 33 އަހަރު ވާންދެން އެތަނުގައި ހިލޭ ގުރުއާން ކިޔަވައިދެއްވި އެވެ. ގުރުއާން ކުލާސްގެ 50 އަހަރު ފުރުން ފާހަގަކުރީ އެތަން ރަޖިސްޓްރީކުރި ދުވަހުން ފެށިގެންނެވެ.\nމިހާރު އުމުރުން ދުވަސްވެ، ބަލި އެނދުގައި އޮންނަވަން ޖެހިވަޑައިގަތުމުން ގުރުއާން ކްލާސް ހިންގަމުން އަންނަނީ އޭނާގެ 12 ދަރިންނެވެ.\nތޮލަބަތުއްނޫރު ގުރުއާން ކްލާހަށް 50 އަހަރު ފުރުން ފާހަގަ ކުރުމަށް ޖަލްސާއެއް ބޭއްވުމަށް ތައްޔާރުވެފައި\nއަލީ ހުސެންގެ ދަރިފުޅު، މުއީނާ އަލީ ވިދާޅުވި ގޮތުގައި އޭނާގެ ބައްޕަ ވަނީ އެ ރަށުގެ 600 އަށް ވުރެ ގިނަ މީހުންނަށް ގުރުއާން އުނގަންނައިދީފަ އެވެ. އެންމެ ފުރަތަމަ ބަލައިގެން ގުރުއާން ކިޔަވަން ދަސްކޮށްދިނީ އެވެ، އެކަމަކު މިހާރު އެތަނުގައި އަންނަނީ ހަ ގުރުއާން ޓީޗަރުންނާ އެކު ތަޖުވީދު މަގަށް، ރީތިކޮށް ގުރުއާން ކިޔަވަން ދަސްކޮށްދެމުންނެވެ.\n"ބައްޕަ އެންމެ ފުރަތަމަ ކިޔަވައިދިން ދަރިވަރުންނަށް މިހާރު 65 އަހަރު ވެސް ފުރިއްޖެ. އެ މީހުންނަށް ކާފަ/މާމަ ކިޔާ ކުދިންނަށް މިހާރު އެ ކިޔަވައިދެމުން އަންނަނީ،" މުއީނާ ވިދާޅުވި އެވެ.\nއަލީ ހުސެންގެ އަމިއްލަ ގޯތީގައި އިމާރާތް ކޮށްފައިވާ އެ ގުރުއާން ކްލާހުން އަންނަނީ ބޮޑެތި މީހުންނަށް ހާއްސަކޮށްގެން ގާރީ ކްލާސްތަކެއް ވެސް ހިންގަމުންނެވެ. އެގޮތުން ވޭތުވެދިޔަ ދެ އަހަރުގެ ތެރޭގައި 43 މީހުން ވަނީ އެތަނުން ތަމްރީނުކޮށްފަ އެވެ.\nތޮލަބަތުއްނޫރު ގުރުއާން ކްލާހަށް 50 އަހަރު ފުރުން ފާހަގަ ކުރުމަށް ކެންދޫގެ މަގެއްގައި ކުޑަ އެލުވައި ޒީނަތްތެރިކޮށްފައި\nމުއީނާގެ ބައްޕަ އަލީ ހުސެން އަކީ ގުރުއާން ކްލާސް ހިންގުމުގެ އިތުރުން، ރަށުގައި ހިލޭ ސާބަހަށް ގިނަ މަސައްކަތްތަކެއް ވެސް ކޮށްދެއްވި ބޭފުޅެކެވެ. އެހެންވެ، ގުރުއާން ކްލާހަށް 50 އަހަރު ފުރޭ މުނާސަބާއާ ގުޅުވައިގެން، ތޮލަބަތުއްނޫރު ފައުންޑޭޝަނުގެ ނަމުގައި ޖަމިއްޔާއެއް ވެސް މިއަދު ވަނީ އުފައްދާފަ އެވެ.\nބޭރުގެ އެކި ޖަމާއަތްތަކުން އެހީ ހޯދައިގެން މި ފައުންޑޭޝަނުން އެކި ފަރާތްތަކަށް އެހީވުމަށް ވަނީ ހަމަޖެހިފަ އެވެ.\nތޮލަބަތުއްނޫރަށް 50 އަހަރު ފުރުން ކުލަގޮތަކަށް ފާހަގަ ކުރަން ހަމަޖެހިފައިވާއިރު އެތަނުގެ ނަން، އިންސްޓިއުޓް އޮފް ތޮލަބަތުއްނޫރަށް ބަދަލުކޮށް، މައުހަދެއްގެ ގޮތުގައި ހިންގަން ފަށާނެ އެވެ. އަދި އެތަނުގެ ދެ ބުރި އިމާރާތުގެ ބިންގާ ވެސް މިއަދު އަޅާނެ ކަމަށް މުއީނާ ވިދާޅުވި އެވެ.\nމި ހަރަކާތުގައި އިސްލާމިކް މިނިސްޓްރީގެ ބައެއް އިސްވެރިން ވެސް ބައިވެރިވެ ވަޑައިގަތުމަށް ހަމަޖެހިފައި ވެ އެވެ.\nގުރުއާން ކްލާހަށް 50 އަހަރު ފުރުން ފާހަގަ ކުރުމަށް ކެންދޫ ވަނީ ވަރަށް ބޮޑަށް ޒީނަތްތެރިކޮށްފަ އެވެ. އެގޮތުން ރަށުގެ ބައެއް މަގުތަކުގައި، ފެހި ކުލަ އާއި ހުދު ކުލައިގެ ކުޑަ އެލުވައި މަގުތައް ރީތިކޮށްފައި ވެ އެވެ.\nބ. އަތޮޅު ބ. ކެންދޫ ޤުރުއާން\n17 ކޮމެންޓް, 238 ރިއެކްޝަންސް\nއަލިބެޔަށް ދެދުނިޔޭގައިވެސް ބާއްޖަވެރިކަން މާތްﷲ މިންވަރުކުރައްވާންދޭވެ. ތިޔަމަސައްކަތުގއި އިތުރު ކާމިޔާބުު މިންވަރުކުރައްވާށި. ބޭބެގެ ތިޔަމަސައްކަތަށްޓަކައި ހަމަގައިމުވެސް އަހުރެން ފަހުރުވެރިވަން\nބޭބެ ކުރެއްވި ބުރަ މަސައްކަތުގެ ނަތީޖާ މިއަދު ވަރަށް ފޮނި! އިންޝާﷲ އޭގެ ހެޔޮ ޖަޒާ ބޭބެއަށް މާތްﷲ ދެއްވާށި!\nމުނާސަބަތު ފާހަގަ ކުރަން ޚަތިމް ކުރުމަކީ ސުންނަތުން ސާބިތު ކަމެއްތޯ؟ ރަނގަޅު ކަމެއް ކުރަން އުޅުމުގައިވެސް ބިދުޢަ އެއް ހެދިދާނެތީ ވިސްނަންވާނެ.\nޚަތިމު ކުރުން ސުންނަތުން ސާބިތު ނުވެ ހިނގައިދާނެ އެހެނީ ރަސޫލާ ދުނިޔެ ދޫކުރެއްވުމުގެ9ވަރަކަށް ދުވަހާ ޖެހެންދެން ޤުރުއާން ބާވައިލައްވަމުން ގެންދެވުން، ނަމަވެސް ޤުރުއާން ކިޔެވުން އެއީ ސުންނަތުން ސާބިތު ވާކަމެއް\nތިގޮތަށް ވިސްނައިގެން ދުނިޔޭގައި ނޫޅެވޭނެ. އެކަން ކުރި ބަޔަކު ކުރީ ހެޔޮ ނިޔަތުގަ. ދުރުގަ ކުޅި ބަލަން ހަބަރު ކިޔަން ތިބޭ ބަޔަކަށް ނޭގޭނެ. މި ދިވެހިންގެ ވިސްނުން ހުންނާނީ ކޮންމެ ކަމެއްގައިވެސް ނެގެޓިވް ތިންކިންގ.\nﷲތަޢާލާ އަލީ ހުސެން އަށް ފުރިހަމަ ޞިއްޙަތާއި ޢާފިޔަތުގެ ނިއުމަތް ދެއްވައި ދެ ދުނިޔޭގެ ބާއްޖަވެރިކަން ދެއްވާށި. އޭނާ ފެއްޓެވި މަސައްކަތުގައި ބަރަކާތްލައްވައި އިތުރު ކުރިއެރުން މިންވަރުކުރައްވާށި. އާމީން\nމީ އަގުވަޒަންކޮށް ހިއްވަރު ދިނުމުގެ އިނާމުގެ އަސްލު ހައްޤުވެރިންނަކީމާތް ﷲ ތިޔަ މަސައްކަތުގައި ބަރަކާތްލައްވާ ދެ ދުނިޔޭގެ ބާއްޖަވެރިކަން ބޭބެ އަށް މިންވަރު ކުރައްވާށި.....އާމީން\nވަރަށް މަރުހަބާ. ﷲ ރަޙުމަތް ލަޢްވާ، ބަރަކާތް އިތުރު ކުރަޢްވަވާފާނދޭވެ. ޢާމީން.\nއަސްލު ބުނަންތަ..... ޢަލީހުސޭނަކީ ލެޖެންޑެއް.... ﷲ އިރާދަކުރެއްވިއްޔާ 100 އަހަރުވަންދެންވެސް ތިތަން ލަހައްޓަވާނެ... އަލިބެގެ ކާފަ ދަރީންނޭވެ... ކާފަގެ އެ މަސައްކަތް ކަލޯމެން ދަމަހައްޓާތި... އަސްލުވެސް ހަމަ އުފަލުން ރޮވިއްޖެ.. ޠަލަބަތުއްނޫރު ޤުރްއާން ކުލާހުން ކިޔަވާހިއް މަވެސް ވޭ...


euro 2020 gai switzaland r walse bahdhalkuri match evvaru vejje.\nޔޫރޯ 2020 ގައި ވޭލްސް އާއި ސްވިޓްޒަލެންޑު ބައްދަލުކުރި މެޗް އެއްވަރުވެއްޖެ.\nޔޫރޯ 2020 ގެ ގްރޫޕް އޭ ގެ ދެވަނަ މެޗުގައި ވޭލްސް އާއި ސްވިޓްޒަލެންޑް ބައްދަލުކުރި މެޗު އެއްވަރު ވެގެން ނިމިއްޖެއެވެ.\nއަޒަބައިޖާންގެ ބަކޫ އޮލިމްޕިކް ސްޓޭޑިއަމްގައި ކުޅުނު މި މެޗު އެއްވަރުވީ 1-1 ގެ ނަތީޖާއަކުންނެވެ.\nމިމެޗްގެ ފުރަތަމަ ލަނޑު ދެވަނަހާފުގެ ކުރީކޮޅޫ މެޗްގެ 49 ވަނަ މިނެޓުގައި މި ލަނޑު އެޓީމަށް ކާމިޔާބު ކޮށްދިނީ ބްރީލް އެމްބާލޯ އެވެ. ވޭލްސްއިން އެއްވަރުކުރި ލަނޑު މެޗުގެ 74 ވަނަ މިނެޓުގައި ކާމިޔާބު ކޮށްދިނީ މޯ އެވެ.\nމީގެ ކުރިން ހަތް ފަހަރެއްގެ މަތިން ވޭލްސްއާއި ސްވިޒަލޭންޑް ވަނީ ބައްދަލުކޮށްފައެވެ. އެ ހަތް މެޗުގެ ތެރެއިން ފަސް މެޗު ސްވިޒަލޭންޑް ކާމިޔާބުކޮށްފައިވާ އިރު، ވޭލްސްއަށް ކާމިޔާބު ކުރެވުނީ ދެ މެޗެވެ.


SunOnline: #VAAHAKA: First Lady - part-34\nފަސްޓް ލޭޑީ (34)\nއައިޝާ ނަސީމް 07 Mar 2019, 08:25\nހަޔާތީ އުނދޯލި ހެއްލަން އިނދެލާފައި ކުއްލިއަކަށް އެމީހުން ތިބި ދިމާލަށް ނަޒަރު ހުއްޓާލުމާއެކު މޫނުމައްޗަށް ތަފާތު ކުލައެއްވެރިވިއެވެ. އުނދޯލި މަޑުކޮށްލިގޮތަށް ބާރު ބާރަށް ހިނގާލާފައިގޮސް ގެއަށް ވަންތަން ފެނުމުން އެލީން ހޭންފެށިއެވެ.\n"ރެން......" އެލީންގެ އަޑު ގޭތެރޭގައި ގުގުމައިލިއެވެ. އަމްރާން ކަކޫމައްޗަށް ތިރިވިގޮތަށް ހޮޑުލާންފެށިއިރު އެލީން އޮތީ އަބުރައިގެންފައެވެ. އެލީންގެ އަޑަށް ދުވެފައި އައި އަޒިކިއަލްއާއި ލާވީ އަމްރާންއަށް އެހީވާން އުޅެގަތެވެ. ހަޔާތީއަށް ކުރިމަތިން ފެންނަމުން ދިޔަ މަންޒަރު ބިރުވެރި ފިލްމެކޭ ތަފާތެއް ނެތެވެ. ދެލޯ ބޮޑުކޮށްލައިގެން ހުރިއިރު އޭނަވެސް ކިރިޔާ ޚަބަރު ހުސްނުވެ ހުރިކަމެވެ. އަޒިކިއަލް އެމްބިއުލެންސަށް ގުޅިއިރުވެސް އަމްރާން މެދުކެނޑުމެއްނެތި ހޮޑުލަމުން ދިޔައެވެ. ގައިގާ އެއްވެސް ވަރެއްނެތި ލާވީމެންގެ ގަޔަށް ލެނގިލައިގެން ހުރިއިރު އެސްފިޔަތައް ބަރުކަމުން ހުޅުވައިނުލެވެއެވެ. އެމްބިއުލެންސްގައި އަމްރާންއާއި އެލީން ހޮސްޕިޓަލަށް ގެންދެވުމުން ހަޔާތީ އެތަނަށް ވެރިފައިވާ ކޮފީތަށި ނަގާ މުޅިތަން ސާފުކޮށްލައިފިއެވެ. ޝޮކެއްގައި ހުރެފައި ހަޔާތީ ސިޓިންރޫމްގައި އިށީދެ އިންތިޒާރު ކުރަމުން ދިޔައީ އަމްރާންގެ ޚަބަރެއް އޮޅުން ނުފިލައިގެންނެވެ. އަމްރާންއަށް އެވީ ކީއްބާވައެވެ. ކުރީދުވަހުވެސް އެހާ ބަލިވެގެން އުޅުނެވެ.\nހަޔާތީ ކިތަންމެވަރަށް ނުރޮއި ކެތްކުރާން އުޅުނަސް ކަރުނަ ހިފެހެއްޓުން ފަސޭހަކަމަކަށް ނުވިއެވެ. އިރުއިރުކޮޅާ ދެލޯ ފޮހެލަންޖެހުނެވެ. ޓިޝޫއަކަށްފަހު ޓިޝޫއެއް ފޯވިއެވެ. މިހެން އިނދެގެން ކުރާނެކަމެއް ނޯންނާނެއެވެ. އޭނަ ވީ ނަމާދުކޮށްގެން ހެޔޮ ދުޢާކުރާށެވެ. މީހުންގެ ތެރެއަށް ހޮސްޕިޓަލަށްދާނެ ހިތްވަރެއް ނެތެވެ. މުސައްލަމަތީ އާދޭހާއިއެކު ދުޢާކުރަން އިނދެފައި ނުކުމެ ޓީވީ ހުޅުވައިލިއިރު ލައިވްކޮށް ދައްކަނީ ހޮސްޕިޓަލް ދޮށަށް އެއްވެފައިވާ އެތައް ސަތޭކަ މީހުންނެވެ. ބައެއްމީހުން ފާޅުގައި ރޮމުންދާތަން ފެނުނެވެ. އެންމެން ހިތާއި ފުރާނައިން ލޯބިވާ ޒުވާން ލީޑަރަށްޓަކާ ނުކައި ނުބޮއި އެހެންކަމެއް ނެތި ވެހޭ ވާރެއާއި ދަކަ އަވީގައި މަގުމަތި ފުރާލާފައެވެ. ހުރިހާ ޗެނެލްގައިވެސް އޮތީ އެއް ވާހަކައެކެވެ. ރައީސް އަމްރާން އަބުދުލްއަޒީޒު ސީރިޔަސްވެގެން އައިސީޔޫގައި އެޑްމިޓްކޮށްގެން ފަރުވާދެމުން ދާ ޚަބަރެވެ.\nއެހާ ބަލިވީއިރު އޭނަ ގޭގައި އިންނާކަށް ބޭނުމެއް ނޫނެވެ. އަމްރާންއާއި ދެމީހުން މައްސަލަ ޖެހިފައި އޮތަސް އޭނަ އަމްރާން ކައިރިން މާފަށް އެދެން ބޭނުމެވެ. ތެދުވެގެންގޮސް މޫނު ދޮވެ ތާޒާވެލިއެވެ. ލޯ ދުޅަކަމުން އެހުރިގޮތަށް މީހުން ކުރިމައްޗަށްދާކަށް ފަސޭހައެއް ނޫނެވެ. ކަޅު ފޮތިކޮޅު އަޅާލައިގެން ދާނީއެވެ. އެނޫންގޮތެއް ނެތެވެ.\n"ނޫނީ މީޑިއާމީހުންގެ އުދަގޫތައް ޖެހޭނެ..."\nހަޔާތީ ތައްޔާރުވެލައިގެން ބޭރަށް ނުކުތްއިރު ގޭގެ ބެކްޔާޑުން ބަޔަކު ވާހަކަދައްކާ އަޑުއިވިފައި ބިރުން މޭގަނޑު އަނގަޔަށް އަންނަވަރުވިއެވެ. އަޒިކިއަލް މެން އެންމެން ދިޔުމުން ވަގަކު ވަނީބާވައެވެ. އެވަރުންވެސް ގަދަކޮށްލާފައި މަޑުމަޑުންގޮސް ލައްޕާލާފައިވާ ދޮރު ކުޑަކޮށް ހުޅުވާފައި ބަލައިލިއިރު ފެނުނީ ސިފައިންނެވެ. އެމީހުންނާއެކު އަޒިކިއަލް ހުއްޓެވެ. ހަޔާތީ އިށީދެލައިގެން އިން އުނދޯލި ކައިރި ވިނަގަނޑުމަތީ ކޮފީތަށި ބެހެއްޓިގޮތަށް އޭނަ އެ ބޯލަން ހަދާންނެތުނީއެވެ. އެކަކު އެ ތަށި ނަގާފައި ކޮތަޅަކަށް ލިތަން ފެނުނެވެ.\n"އަސްތަޣުފިރުﷲ...މިއީ ކޮންކަމެއް؟ އާ ދޭ ސަސްޕެކްޓިން މީ...................." ހަޔާތީގެ ހިތަށް ފުރަތަމަވެސް އައީ އެ ޖުމްލައެވެ. " އެހެންނޫންނަމަ މިގޭގައި މިގަޑީގައި ސިފައިން އުޅެންވީ ކީއްވެ؟ "\nހަޔާތީ ކޮޓަރިއަށް ވަދެ މޫނު ދޮވެލާ ތާޒާވެލިއެވެ. ކަޅުހެދުން ލައިގެން ބުރުގާ އެޅިއެވެ. ކަޅުފޮތިކޮޅު މޫނަށް ވައްޓައިލީ އޭނައަށް މީސްތަކުން ކުރިމައްޗަށް އަރާނެ ހިތްވަރު ނެތީމައެވެ. ރޮވޭވަރުންނެވެ. ފޮތިކޮޅުގެ ފަހަތުން ކިތަންމެ ގިނައިން ކަރުނަ ފޭބިޔަސް ފެންނާނެ މީހެއް ނުވާނެއެވެ. ތައްޔާރުވެގެން ނުކުމެވުނީ އަޒިކިއަލް ކުރިމައްޗަށެވެ. އަޒިކިއަލް ގާތުން އޭނަ އަމްރާންގެ ހާލު އޮޅުން ފިލުވިއެވެ. އަޒިކިއަލް ބުނީ "ކްރިޓިކަލް" ކަމަށެވެ.\n"ވަޓް ހެޕެންޑް ޓު ހިމް. ޑޮކްޓަރުން ބުނަނީ ކީކޭތަ؟ ސިފައިން މިގެއަށް އައީ ކީއްވެ؟ " ހަޔާތީގެ ހިތުގައި އެތައް ސުވާލެއް އުފެދިފައިވާއިރު އަހައިލީ މަދު އެއްޗެކެވެ.\n"ޕްރެޒިޑެންޓް ކުއްލިއަކަށް ބަލިވީމަ ހުރިހާ ދިމާލަކުން ވިސްނަން ޖެހޭނެ. އެސެސިނޭޝަން އެޓެމްޕްޓަކަށްވެސް ވެދާނެ. ހަޔާތީ ވީމަ މިހާވަރަށް ބުނެލީ. ޕްލީޒް ކީޕް ދަ މީޑިއާ އައުޓް އޮފް ދިސް......" އަޒިކިއަލް ބުނެދިނީ ކުޑަ މިންވަރަށެވެ. ނަމަވެސް ހަޔާތީ ގަމާރެއްނޫނެވެ. އަޒިކިއަލް އެބުނި އެއްޗެއް ރަގަޅަށް ސާފުވިއެވެ.\n"ސޯ އެމީހުން ޝައްކުކުރަނީ އަހަރެން ޕްރެޒިޑެންޓަށް ޕޮއިޒަން ދިންކަމަށް. އެހެންވެ ކޮފީތަށިވެސް ގެންދިޔައީ. ޑޫ ޔޫ ރިއަލީ ތިންކް އައި ވުޑް ޑޫ ސަޗް އެ ހީނިއަސް ތިންގް....އާހް..........." ހަޔާތީގެ ހިތަށް އިތުރު ވޭނެއް ލިބުނެވެ.\n"އައިމް ސޮރީ ޓު ޓެލް ޔޫ ދިސް. އެލީން ޚަބަރު ހުސްވެފައި އޮވެފަ ތެދުވުމުން އަހާލީމަ ބުނީ ހަޔާތީ ކޮފީ ގިރާފައި ދިނީޔޯ. އެ ބުއީމަ ޔޯ ޕްރެޒިޑެންޓް ސިކްވީ. އެލީންވެސް ކުޑަ އެތިފޮދެއް ބޮއިފާ ދެން ވާހަކަދައްކަން ހުއްޓާ ފެއިންޓްވީ ޔޯ. ފަހަރެއްގައި އެހެން މީހަކު ހަކުރު ޕެކެޓެކޭ ކިޔާފައި ކޮންމެފެދަ އެއްޗެއްވެސް ދީފާނެ. މިސާލަކަށް އަންކަލް އަޒީޒު ހަކުރުގެ ބަދަލުގައި ބޭނުންކުރައްވަނީ ޖަގެރީ. ސޯ އަމްރާންއަށް އެ ހަކުރުޕެކެޓުން އަޅާފައި ބޯންދެވިދާނެ. މިހެން ބުނީމަ ހަދާންވޭ މަންމަ ކިޔައިދިން ވާހަކައެއް. މަންމަ އެއްފަހަރު މާލޭގައި އުޅުނުއިރު އެގޭގައި ހުރީ ބަންގާޅު ނޯކަރު އަންހެންކުއްޖެކޯ. ދެން އެދެތިން ދުވަހު ކާއެއްޗެހީގައި އެއްގޮތަކަށްވެސް ލޮނުރަހަ ނުދެނީޔޯ. މަންމަ ލޮނުފުޅި ގެނެސްގެން ލޮނު ގިނައިން އެޅީމަވެސް ރަހައެއް ނުލަޔޯ. ސޯ މަންމަ ޓޭސްޓް ބަޑްތަކުގައި މައްސަލައެއް އުޅެނީކަމަށް ހީކޮށް ޑޮކްޓަރަށް ދައްކައިގެން އުޅެފައި ނިމުނުއިރު ވީގޮތް އެނގޭތަ؟ އެކުއްޖާ އަމިއްލައަށް ޝޮޕަށް ވަދެ ލޮނުކަމަށް ހީކޮށް ގެނެސްގެން އުޅުނީ އަޖިނަމޮޓޯ ފުޅިއެއް. ވީމަ އެނީތިންގް އިޒް ޕޮސިބްލް. އެންމެނަކީ ސަސްޕެކްޓުން........" އަޒިކިއަލް ހުރީ ސީރިޔަސްވެފައެވެ.\n"އީވެން ޔޫ އެންޑް ލާވީ. އެންމެ ކައިރީގައި އުޅޭ ސިކިއުރިޓީއިންވެސް ލަނޑެއްދީފާނެ. އެންމެ ކައިރީގައި އުޅޭ މީހުންނަށްވެސް އިތުބާރުކުރަން ހެޔޮނުވާނެ. ފައިސާއަށް މީހުން ނުކުރާނެކަމެއް ނުވާނެ.. މީހުން މަރާލުން ފެންފޮދެއް ބޯލުން ހާ ފަސޭހަ މީހުން ދުނިޔޭގައި އެބައުޅޭ. އަޒިކިއަލް ތިހާ ހެޔޮއެދިގެން ހުންނަ މީހާއާއިމެދު ޝައްކު. އަދި ވަކިން ބޮޑަށް އެފޮނި ލާވީއާއިމެދު ތުހުމަތު ކުރެވޭ. އައި ވިލް ފައިންޑް އައުޓް.....ސޫން. ވެރީ ސޫން............"ހަޔާތީ ހިތާހިތުން ކިޔައިލިއެވެ. އޭނައަށް އެނގެނީ މީހެއްގެ ފުރާނަ ނަގައިލާން ކީއްކުރަން ދިރޭ ޖަނަވާރެއް މަރާލަންވެސް އޭނައަށް ނުކެރޭނެކަމެވެ. ފުރާނައަކީ މާތް ﷲގެ ހައްގެކެވެ. އެހާބޮޑު ހައްގަކަށް އަރައިގަންނައިރު އެކަމުން ލިބޭނެ އަޒާބުގެ ވާހަކަ ގުރުއާނާއި ހަދީސުން އެއޮތީ ފެންނާށެވެ.\nއަމްރާން ދެކެން އައިސީޔޫއަށް ވަންނާން ދިޔަތަނުން މީޑިއާއަށް އޭނައާއިމެދު ޝައްކުވެގެން ކެމެރާތައް ފޯކަސްކުރުމަށްފަހު ސުވާލުތައް އަމާޒުވާން ފެށުމުން ބޮލުގެ ރިހުން ގަދަވިއެވެ. އަޒިކިއަލް ހުޝިޔާރުކަމާއިއެކު މީހުންތައް ދުރަށް ޖައްސަމުން ހަޔާތީއަށް މަދުދެއްކިއެވެ. އަދި ގެންގޮސް އައިސީޔޫއަށް ވެއްދުމުން ހަޔާތީ މޫނު ފޮތިކޮޅު ނެގިއެވެ. އަމްރާން ފުން ނިންޖެއްގައި އޮތްފަދައެވެ. މެޝިންތަކުގެ ބީޕްއަޑު ހަޔާތީއަށް އިވުނީ ބިރުވެރިގޮތަކަށެވެ. އަމްރާންގެ އަތްތިލައާއި އިނގިލިތައް މަހާލަމުން އަމްރާންގެ ނަމުން މަޑުމަޑުން ގޮވައިލިއިރު އަޑު ކުރެހުނެވެ.\n"ދުޢާކުރާނަން. އިރާދަކުރެއްވިއްޔާ ރަގަޅުވާނެ......" ހަޔާތީ މަޑުމަޑުން ބުނެލިއެވެ. ކަރުނަވީ އަޑަކުންނެވެ. އެ އަޑުގައި އެތައް ހާސް ޖަޒުބާތެއް ވިއެވެ. އަމްރާންގެ އިނގިލިތައް ކުޑަކޮށް ހަރަކާތްކޮށްލިކަމުގެ އިހުސާސްކުރެވުނެވެ. އެއާއިއެކު މަޑުމަޑުން ހަޔާތީގެ އަތާއި ގުޅި ލާމެހިފައިވާ އިނގިލިތަކަށް ބާރުކޮށްލިއެވެ.\n"އައިމް ސޮރީ....." ހަޔާތީއަށް ބުނެވުނެވެ.\nޖަވާބުދޭން ބޭނުންވި ފަދަ ގޮތަކަށް އަމްރާންގެ ތުންފަތް ހަރަކާތްކުރިއެވެ. ލޮލުގެ އެސްފިޔަތައް ކޮންމެވެސް ވަރަކަށް ހުޅުވާލަން މަސައްކަތްކުރިއެވެ. ނަމަވެސް އެއަށްވުރެ މާ ބަލިކަށިއެވެ. އެއްވެސް ހަކަތައެއް ނެތްފަދައެވެ. ލޮލުގެ ކުރިމަތީ މަރު ހިޔަނިވާފަދައެވެ.\n"ޕްލީޒް ސޭ ދިސް. ޕްލީޒް ޕްލީޒް.. ސޭ އިޓް އާފްޓާ މީ........" ހަޔާތީ ޝަހާދަތް ކިޔައިދިނެވެ. އެންމެ ފަހު ވަގުތުވެސް އަމްރާންގެ ހިތުގައި އިސްލާމީ ނޫރު ލެއްވުމަށް އެދެވުނެވެ. އެންމެ ފަހު ވަގުތުވެސް ޝަހާދަތް ކިޔާ މޫމިނެއްގެ ގޮތުގައި އެންމެ ފަހު ނޭވާ ދޫކުރަން ހިތް އާދޭސްކުރިއެވެ. އޭނަގެ ކަންފަތުގައި ހަރުލާފައިވަނީ އަމްރާން އެކި ދުވަސްމަތިން ދެއްކި ވާހަކަތަކެވެ. ނުސީދާކޮށް ބުނާ އެއްޗެހިން އޭނަ ދީނާއި ނުރުހޭކަން އެނގެއެވެ. އިސްލާމް ދީނަށްޓަކާ އެހިތުގައި އެއްވެސް ލޯތްބެއް ނުވެއެވެ. މިހާ ބޮޑަށް ބަލިވެ އޮވެ ހޭވެރިކަން ރަގަޅަށްނެތަސް ކޯމާއެއްގައި އޮތަސް ގައިމު ސިކުނޑި މަސައްކަތްކުރާނެއެވެ. އަޑުވެސް އިވޭނެއެވެ. އަމްރާން އެކަމާއިމެދު ވިސްނާނެ ކަމަށް ހަޔާތީ ހީކުރިއެވެ. މަރުވާ ވަގުތުވެސް ދީން ގަބޫލުކޮށްފިއްޔާ ފުރާނައަށް ހަމަޖެހުމެއް ލިބިދާނެއެވެ. ޔަގީންވަނީ އަމްރާންގެ ދިރިއުޅުމުގެ ބައްތި ނިވެމުންދާ ކަމެވެ. ކަރުނަތައް ހުއްޓުވާކަށް ހަޔާތީ މަސައްކަތެއް ނުކުރުމުން ތިއްކަކަށްފަހު ތިއްކެއް ކޯތާފަތްމަތިން ތިކިތަޅަމުން ދިޔައެވެ.\nހަޔާތީ ފޯނުން ގުރުއާން އެޕެއް ހުޅުވިއެވެ. ގުރުއާނުން އަމްރާންއަށް ޝިފާއެއް ލިބުމަށް އެދި ދުޢާކުރެވުނެވެ.\nއޭނައަށް އަމްރާންދެކެވެސް ލޯބިވެވެނީހެއްޔެވެ؟ ހިތުން މިކާލްގެ ނަން ފޮހެލެވުނީހެއްޔެވެ؟ އަމްރާންއާއި މިކާލްއާއި ދޭތެރޭ ވާ ފަރަގާއި ދެމީހުންގެ ހުރި ތަފާތު ވިސްނި ހިތަށް އިތުރު އަނިޔާތަކެއް ލިބެންފެށިއެވެ. އަމްރާން ދީނާއި އެހާ ދުރުއިރު މިކާލް ދީނީގޮތުން ހައްދު ފަހަނަޅާފައެވެ. "އެކްސްޓްރީމިސްޓް" ގެ ނަމުން ނަންދެވިފައެވެ. ޖިހާދީއެކެވެ. އައިއެސް މެމްބަރެކެވެ. ދެމީހުންނަކީ އޭނަގެ ހިތުގައި ޚާއްސަ މަގާމެއް ދެވުނު ހަމައެކަނި ދެފަރާތެވެ. މިކާލް އަމިއްލައަށް މަރާއި ކައިރިއަށް ޖެހިލުމެއްނެތި ދާއިރު މިއަދު އަމްރާން މިއޮތީ މަރުގެ ތުންފަތްމަތީގައެވެ. ވީއިރު އޭނަގެ ހިތުގައި މިއަދު އަމްރާންއަށްޓަކާ އުފެދިފައިވާ އިހުސާސްތަކާއި ކަރުނައަކީ ހަމައެކަނި ހަމްދަރުދީބާވައެވެ. މިއަދު އެންމެ ފަހު ނޭވާ ދޫކުރިކަމުގައި ވިޔަސް އަމްރާން ހެއްދެވި ފަރާތުގެ ހަޟުރަތަށް ދާނީ ހުސް އަތާ އެއްވެސް ހެޔޮކަމެއްނެތިއެވެ. ދުނިޔެއަށް ފޮނުއްވުމުގެ މަގުސަދު ހަދާން ނައްތާލާ ހަމައެކަނި ސިޔާސީ ކަންކަމުގައި އަވަދިނެތި އެކަމަށް ހުސްވެފާ ތިއްބާ މަރުގެ ގޮވާލުމަށް އިޖާބަދޭން ޖެހުނީއެވެ. އިންސާނުންގެ މޮޔަކަމާއެވެ. ކޮންމެ ދުވަހަކީ ހަޔާތުގެ އެންމެ ފަހު ދުވަސްކަމުގައި ދެކެގެން މަރަށް ތައްޔާރުވެގެން ތިބޭ މީހުންނަކީ ހަގީގަތުގައި ބުއްދިވެރިންނެވެ. އަމްރާންގެ ރީތިކަމާއި ވިސްނުންތެރިކަން އަދި ލިބިފައިވާ ދުންޔަވީ ނިއުމަތްތަކުން ދެން ކުރާނީ ކޮން ފައިދާއެއްބާވައެވެ. ހެއްދެވި ފަރާތަށް އެންމެ ސަޖިދައެއް ޖެހިނަމައެވެ. ހާދަ ދެރައެވެ. އަމްރާންއަށް ދެވަނަ ފުރުސަތެއް ދެއްވުމަށް އެދި ހިތާހިތުން ދުޢާކުރެވުނުއިރު ހަޔާތީއަށް ގިސްލެވޭގޮތްވިއެވެ.\n"ދިސް ޑަޒަންޓް މޭކް އެނީ ސެންސް...." އަޒިކިއަލް އެތަނަށް ވަދެފާ ހިތަށް އެރިއެވެ.\nގެއަށް ވަންގޮތަށް ހަޔާތީ ކަޅުހެދުން ބާލާފައި ގަނޑުފެންތަކެއް ހިފައިގެން ލޯ ބޮޑިތާން ކުރަން ސޯފާގައި ޖައްސައިލިއެވެ. ރޮއި ރޮއި ދެލޯ ފާރުވެ ދިލަނަގާން ފަށައިފިއެވެ. ގަނޑުފެނުން ތެންމާލުމުން އަރާމުވެ ދެލޯ މަރާލައިގެން އިރުކޮޅެއްވާންދެން އިނދެވުނެވެ. އެލީން ދޮރު ހުޅުވާލިއަޑަށް ހަޔާތީ ލޯ ހުޅުވާލުމާއެކު ލޯ އަޅައިލިއެވެ.\n"ޔޫ ޓްރައިޑް ޓު ކިލް ހިމް......" އެލީން ތުހުމަތުކުރިއެވެ.\nހަޔާތީ ޖަވާބު ދިނުމެއްނެތި ހިމޭނުން އިނެވެ.\n"ޔޫ ސްލައިމް މޮންސްޓާ. ކޮފީއަށް ކޯންޗެއްތަ އެޅީ؟ " އެލީން ބާރުބާރަށް ބުނެލައިފިއެވެ.\n"ޔޫ ނޯ ވަޓް. ނެވާ މައިންޑް. ތިކަހަލަ މީހަކާއި ވާހަކަދެއްކުމަކީ ހަމަ ބޭކާރުކަމެއް........."\n"ތީ ހަމަ ސައިކޯއެއް...................."\n"އެކްޓްކުރަން އެހާ މޮޅު. އަމްރާން ބަލިވީމަ ފެއިންޓްވީކަމަށް ހެދުނީމަ އޮސްކާ އެވޯޑެއް ހައްގު......" ހަޔާތީއަށް އެލީންއާއި މެދު ޝައްކުވިއެވެ. އެލީން އަމްރާންގެ ފަރާތުން ބަދަލު ހިފަން ކޮފީއަށް ވިހައެއް އެޅީބާވައެވެ. ނޫނީ އެލީން އޭނައަށް ދޭން އުޅުނު ކޮފީތަށި އޮޅިގެން އަމްރާންއަށް ދެވުނީކަމަށްވެސް ވެދާނެއެވެ. ގައިން ހީބިހިހެލިއެވެ. ގާތިލަކާއިއެކު އެއް ހިޔާވެއްސެއްގައި އުޅުމަކީ އިންތިހާއަށް ނުރައްކާތެރިކަމެކެވެ.\n"ސީރިޔަސްލީ ޔޫ ސަކް..ނޫނީ ހަމަ ގަޓް ހުރީމައެއްނު ޕްރެޒިޑެންޓަށް ޕޮއިޒަން ދީފައި އަދި ވިޒިޓްކުރީ އޮޅުވާލަން. ކްރޮކޮޑައިލް ޓިއާސް އެންމެނަށް ދައްކަންވެގެން ދޯ . ޑްރާމާ ކްއީން. މީޑިއާތަކުގައި ހެޑްލައިންތައް އަޅާލާނެ އިނގޭ. އެންމެފަހުން ނިމޭއިރު ފަސްޓްލޭޑީ އެންޑް އަޕް ވާނީ ޖަލުގައި. އާއްމުކޮށް ކޮރަޕްޝަނާއި އެހެން މައްސަލަތަކުގައި ލީޑަރުން ޖަލަށް ލެވެނީ. މިފަހަރު އަލަށް ކަން ނޭގޭ ފަސްޓްލޭޑީއެއް ގޮޅިއަކަށް ލާނީ. އެޓްލީސްޓް ރާއްޖޭ ތާރީޚުގައި އަލަށް ފަސްޓް ލޭޑީ ޖަލަށް ވައްދާނެ......" އެލީން ކަޅިއަޅާލިއެވެ.\n"އައި ކްލީންޑް ދެޓް މެސް......ތީނަގެ ކްރައިމް ފޮރުވަން ނޭގި ހެލްޕްވެވުނީ. މާބްލްމައްޗަށް ވެރިފައި ހުރި ކޮފީއަށްދާންދެން ސާފުކޮށް ތަށިތައް ދޮވެލައިފިން.. ހުރިހާ ހެއްކެއް ނައްތާލައިފިން....." ހަޔާތީގެ ހިތުގައިވި ޝައްކު ޔަގީންކަމަކަށް ބަދަލުވިއެވެ. ޔަގީނެވެ. އަމްރާން މަރައިލަން މަސައްކަތްކުރީ އެލީންއެވެ. ނަމަވެސް އެލީން އަވަށްޓެރިން އެއްވާހާ ބާރަށް ހަޅޭއްލަވާ އަޒިކިއަލްމެން ވެސް އެތަނަށް ގެނައީ އޭނަގެ އަތެއް އެކަމުގައި ނުވަނީހެއްޔެވެ؟\n"އޯ............ރިއަލީ؟ ސީރިޔަސްކޮށް އަމިއްލަ ކްރައިމް ނައްތާލަންވެގެން ހާދަ ވަރެއް ތިވީ. ވިކެޑް ވިޗެއްނު. އަދި ބުނެފިއޭ މަގޭ ކުށް ފޮރުވަންށޭ. ޔޫ އާ ނޯ ސެއިންޓް ހަޔާތީ..ބި................" ހަޔާތީ ދެފިކުރެއްގައި އިންދާ އެލީން އެއްޗެހި ކިޔަމުން ބާރުބާރަށް ހިގާލާފައިގޮސް ކޮޓަރިއަށް ވަދެ ދޮރު ލައްޕައިލި އަޑު ހިމޭންކަމުގެ ތެރެއިން އިވުނެވެ. ހަޔާތީގެ އެތެރެހަށީގައި އަލިފާން ރޯވިފަދައެވެ. ރުޅީގެ ހުޅުހިފާ އަނދަންފެށުމުން ގަނޑުފެންގަޑެއް އަނގަޔަށް ލައިގެން ހަފަން ފެށީ ހަށިގަނޑު ފިނިކޮށްލެވޭތޯއެވެ. އެލީންގެ މޫނު ފެނުނީމަ ހިތާމަތައް ހަދާންނެތި އިރުކޮޅަކަށް ރުޅި އެހެން އިހުސާސްތަކަށް ކުރިހޯދިއެވެ. ނަމަވެސް އިރުކޮޅެއްފަހުން އައިސީޔޫއާއި އަމްރާން ސިކުނޑީގެ ސްކްރީނަށް އަރަންފެށުމުން ލޯ ފެންކަޅިވާން ފެށުމާއިއެކު ފޯނުނުން ގުރުއާން އެޕެއް ހުޅުވާލައިފިއެވެ.\nގުރުއާން ހުޅުވާލައިގެން ރަހުމާން ސޫރަތް ކިޔަވަންފެށިއެވެ.\nސިކުނޑިއާއި ހިތް ކޮންމެވެސް ވަރަކަށް ހަމަޔަކަށް އެޅުނެވެ.\nއަމްރާންއަށް އިތުރު ފަރުވާއަށް ސިންގަޕޫރަށް ގެންދެވުމަށްފަހު އޯޓަމްބްލޭޒަށް ވެރިވެފައިވީ ފުން ހިމޭންކަމާއި އެކަނިވެރިކަމެވެ. ހަޔާތީ އެތައް އިރެއްވާންދެން މުސައްލަމަތީ އިނދެ ދުޢާތައް ކިޔެވިއެވެ. އަމްރާންއަށް ރަހުމަތް ލެއްވުމަށާއި ބަލިން ޝިފާދެއްވުމަށް އެދި އާދޭސްދަންނަވާ ދުޢާކުރިއެވެ. އެހެން އިނދެ ވަރުބަލިވެގެން ނިދުނުތަނާ ފެނުނީ އެހެން ކަހަލަ ހުވަފެނެކެވެ. އޭނައަށް މިކާލްއާއި އަމްރާން ފެނުނުކަން ޔަގީނެވެ. އެތަނުން އޭނަ އަތުން ވީއްލިގެން ދިޔައީ ކާކުކަން ޔަގީންނުވިޔަސް ހޭލެވުނުއިރުވެސް ރޮވެމުން ދިޔައެވެ. އޭނައަށް އަމްރާން އަބަދަށްޓަކާ ގެއްލެނީ ބާވައެވެ.\n"ޔާ ﷲ. މިއަޅާއަށް ސާބިތުކަން ދެއްވާދޭވެ. މިއަޅާގެ ފިރިމީހާގެ ފާފަތައް ފުއްސަވާ ރަހުމަތް ލައްވާދޭވެ."\nހަޔާތީ ބޭރަށް ނުކުތްއިރު އެލީން ކޮންމެވެސް މީހަކަށް ގުޅައިގެން ވާހަކަދައްކާ އަޑުއިވުނެވެ.\n"ޕޮއިޒަން....ޕާފެކްޓް މާޑާ ވެޕަން އެއް.. ރެން................"ދޭތެރެއަކުން އިވިލާ ލަފުޒުތަކުން އެ ދައްކާ ވާހަކައިގެ އަސްލެއް ސާފެއްނުވިއެވެ. އެކަމަކު އެއިން ބިރުވެރިކަން ހިތަށް ވަނެވެ. އިތުރު އެއްޗެއް އަހަން އުޅުނަސް އޭނައަށް އާދެވުނީ މާ ލަހުންކަން ނޭގެއެވެ. އެލީން ފޯނު ބޭއްވިކަން އެނގުނެވެ. ކަންފަތް ހުޅުވާލައިގެން އިރުކޮޅެއްވާންދެން ހުރިއިރުވެސް އިތުރު ވާހަކަތަކެއް ދައްކާ އަޑުނީވެގެން ހަޔާތީ ނުކުމެ ބަލައިލިއިރު އެލީން އޮތީ ސޯފާގައި ކުޝަންއެއް މޭގައި ޖައްސާ ބާރުކޮށްލައިގެން ނިދިފައެވެ. ބުޅި އިސްތަށިގަނޑު ވިހުރުވާލައިގެން އޮތްއިރު ނިދަން އުދަގޫވާނެ ނޫންހެއްޔޭވެސް ހިތަށް އެރިއެވެ. ހަދާންވީ "މެރީޑާ" އިސްތަށިގަނޑެވެ. އެހާ ނަލައެވެ. ނިދާފައި އޮތްއިރު މައުސޫމްކަމެއް ފެންނާން ހުއްޓަސް މިއީ ހާދަ ނުލަފާ އަންހެންކުއްޖެކޭ ހިތަށް އެރިއެވެ. މީހަކު މަރާލާފައި ހަމަޖެހިގެން ނިދަން އޮތްއިރު ހެއްދެވި ފަރާތަށް ބިރު ނުގަނޭހެއްޔެވެ؟\nވެހެންފެށި ބޯ ވާރެއާއިއެކު ގުގުރީގެ އަޑު އިވުމުން ހަޔާތީ ލެޕް ހިފައިގެން އައިސް އިށީނީ ސިޓިންރޫމްގައެވެ. އެލީން ދުޝްމަނެއްނަމަވެސް އޭނަ ނިދާފައި އޮތަސް ދިރިހުރި އެހެން ފުރާނައެއް އެބައޮތްކަން ހިތަށް އެރުމުން ކޮންމެވެސް ވަރެއްގެ ހިތްހަމަޖެހުމެއް ލިބި ބިރުވެރިކަން ފިލިއެވެ. އެގަޑީގައި މަންމަވެސް ގުޅާފައި ހަޔާތީއާއި ވާހަކަދެއްކިއެވެ. މަންމައަށް ވާހަކަދައްކަމުންގޮސް ރޮވުނެވެ. މަންމަ ދުޢާކޮށް ނަދުރެއް ބުނިކަމުގައި ބުނިއިރު ހަޔާތީގެ ލޮލުން ކަރުނަ ހިލުނެވެ.\n"ނުރޮއި މަންމާ. އިރާދަކުރެއްވިއްޔާ އަމްރާންގެ ބަލި ރަގަޅުވާނެ....."\n"މަންމަގެ ސަލާމް ބުނައްޗޭ. މަންމަގެ ހެޔޮ ދުޢާތައް އެ ދަރިފުޅާއިއެކު ވާކަމަށް ބުނައްޗޭ. މަންމަ މިހާރު ސަދަގާތެއްވެސް ކޮށްފީމޭ ބުނާތި. އެކުއްޖާއަށް ވިހަ ލޮލެއްގެ އެސްފީނާޖެހުނީ..ރާއްޖޭގައި ހުރިނަމަ ފަންޑިތަވެރިއެއްގެ ގާތަށް ގޮސްލަނިކޮށް އެ ޖެހިފައިވާ އެސްފީނާއިން ސަލާމަތްވެވިދާނެ...." މަންމަ ބުނެލިއެވެ. ހަޔާތީ އެދުނީ ދުޢާކުރުމަށެވެ. މިވަގުތު އަމްރާންއަށް ބޭނުންވަނީ އެންމެންގެ ހެޔޮ ދުޢާއެވެ.\nހަޔާތީ އެކި ޚަބަރު ޗެނެލްތައް ހުޅުވަމުން ދަނިކޮށް އަބަދުވެސް ތާޒާކޮށް ޚަބަރު ގެނެސްދޭ ނިއުސް ޗެނެލްއެއްގެ ސުރުޚީ ފެނިލުމުން ހިތުގެ ތެޅުން ހުއްޓުނުގޮތަށް މުޅި ޖިސްމު ގަނޑުފެންކޮޅަކަށްވިއެވެ. ސިކުނޑި ތެރޭ ބާރުގަދަ އެއްޗެއް ގޮވާ އެތިކޮޅުތަކަށް ބުރައިގެން ދިޔަފަދަ އިހުސާސެއްކުރެވުނެވެ. ހިތާއި ފުރާނަވެސް ރޮއިގަތެވެ. ނަމަވެސް ލޮލުން ކަރުނައިގެ އަސަރެއް ނުފެނުނެވެ. އެލޮލުން ފެނުނީ ހުސްކަމެވެ. ގާވެފައިވާ ބުދެކޭ ތަފާތެއް ނެތެވެ.\n"ޕްރެޒިޑެންޓް އަމްރާން އަބުދުލްއަޒީޒު ދާދި ދެންމެއަކު އަވަހާރަވެއްޖެ.........ތަފްސީލު އަންނަނީ...." ހަޔާތީ އަތުން ލެޕް ދޫވެގެން ވެއްޓި މާބްލްމަތީ ޖެހުނު އަޑުފަށްގަނޑާއިއެކު އެލީން ފުންމައިގެން ތެދުވެ ވަށައިގެން ހޯދައިލިއެވެ. ދެލޯ ކުޑަކޮށްލާފައި އިސްތަށިގަނޑު ވިހުރުވާލައިގެން އިނދެފާ ތެދުވެގެން އައިސް ހަޔާތީގެ ކުރިމަތީ ހުއްޓުނުގޮތަށް ދެންމެ ދެންމެ ޖަހާފާނެހެން ހީވިއެވެ.\n"އެލީން. އަމްރާން އިޒް ޑެޑް. ވަރަށް އުފާވެއްޖެ ދޯ. ޕާފެކްޓް މާޑާ ވެޕަންއިން ކުރަން އުޅުނު މަސައްކަތް ކާމިޔާބުކުރެވިއްޖެ އެއްނު.............." ހަޔާތީ އެލީންއާއި ހަތަރުކަޅި ހަމަކޮށްލިއެވެ. އެލީން ހަމަ އެހުރިގޮތަށް ބުމައަށް ރޫ އަރުވާލައިގެން ހުރެ އޭނަގެ ފޯނުން ނޫސްތައް ބަލަންފެށިއެވެ. ހުރިހާ ނޫސްތަކުން ލައިވްކޮށް ގެނެސްދެނީ އެއް ޚަބަރެވެ. ރައީސް އަވަހާރަވީ ވާހަކައެވެ. މިކޮޅުން ގެންދިޔައިރުވެސް އުއްމީދު ކަނޑާލިއޭ ބައެއް މީހުން ބުންޏަސް އެލީން ހީކުރީ ދޮގެއްކަމަށެވެ. އަމްރާން މަރާއި ހަގުރާމަކޮށް ކާމިޔާބުކުރާނެއެވެ. އެހާ ޅަ އުމުރުގައި އެހާ ކާމިޔާބު މީހަކު އެހާ މާނައެއް ނެތްގޮތަކަށް ދިޔުމަކީ ގަބޫލުކުރެވޭނެކަމެއް ނޫނެވެ. ވިހަ އެއް ބޮއިގެން މަރުވާން ޖެހޭ ހެއްޔެވެ.\n"ނޯ ނޯ ނޯ......"އެލީން އިސްތަށިގަނޑުތެރެއަށް އަތް މަހާލަމުން ދެކޮޅަށް ހިގަންފެށިއެވެ. "ގޯޑް. ނޯ......" އެލީން އަޑުކޮޅަށް ހަޅޭއްލަވައިގަތެވެ. ހަޔާތީ ބާރުބާރަށް ހިގާފައިގޮސް އެލީންގެ މޫނުމަތީ ޖެހި އެތިފަހަރުގެ ބާރުކަމުން އެލީން ވިއްސައިގެން ނުދިޔައީ ކިރިޔާއެވެ.\n"ޔޫ ޑަމްބް އީވިލް ލިޓްލް ޓްރޯލް. ސްޓޮޕް އިޓް. ސްޓޮޕް އެކްޓިން......" ހަޔާތީ ލޯ އަޅައިލިގޮތުން އެލީންވެސް ބިރުގަތެވެ. އަމްރާންގެ މަރުގެ ޚަބަރު އިވިފާ ހަޔާތީ މޮޔަވީކަން ޔަގީނެވެ. ލޯބިވާ ގާތް މީހެއް މަރުވުމުން ނުވަތަ ބޮޑު ހާދިސާއެއްކުރިމަތިވުމުން ބްރީފް ސައިކޯޓިކް ޑިސްއޯޑާފަދަ ކަމެއް ދިމާވީބާވައެވެ. މޮޔަވެފައި ހުރެ އޭނަ މަރާލާކަށްވެސް ފަހެއް ނުޖެހޭނެއެވެ.\n"ބޮޑުކަމެއް ދިމާވީމަތަ ގޯޑް ވޮޑިގެންވާ ކަން ހަދާންވަނީ؟ " ހަޔާތީގެ ޖުމްލަ އިވިފާ އެލީންއަށް ދޭނެޖަވާބެއް ނޭގުނެވެ. އޮޅިގެން ނަމަވެސް އޭނައަށް ވަރަށް ގިނައިން އެގޮތަށް ބުނެވެއެވެ. އޭނަ ކަންކަށިމަތީގައި ފިރުމަންފެށިއެވެ. އަތްލެވުނީމަވެސް އެއޮތް ވީތަދެކެވެ. ހަޔާތީ ޖެހީ ހާދަ ބާރަކަށެވެ. އެވަގުތު ކޮންމެވެސް މީހަކު ދޮރުގައި ޓަކިދޭންފެށިއެވެ. އެލީން ދުއްވައިގަތީ ދޮރު ހުޅުވާށެވެ. އޭރު އޭނަގެ ހިތްވެސް ތެޅޭވަރުން ހުއްޓިދާނެފަދައެވެ. ސަލާމަތްކޮށްދޭން މިވަގުތު ކޮންމެ މީހަކު އަޔަސް އެމީހަކުވާނީ "އެންޖެލް" އަކަށެވެ.\nމި ދެމީހުން މިއައީ ކީއްކުރަންހެއްޔެވެ؟ ނޫސްތަކުން އެ ޚަބަރު ފެނުމުގެ ކުރިން އެޚަބަރު އެމީހުން އަމިއްލަގޮތުން އައިސް ދޭންވެގެން ކަން ނޭގެއެވެ.


Enme muskulhi meehakah 117 aharuge Kane Tanaka\nއެންމެ މުސްކުޅި މީހަކަށް 117 އަހަރުގެ ޓަނާކާ\nމިހާރު ދުނިޔޭގައި ހުރި އެންމެ އުމުރުން ދުވަސްވީ މީހަކީ ޖަޕާނުގެ ކާނޭ ޓަނާކާ ކަމަށް ގިނިސް ބުކްސް އޮފް ވޯލްޑް ރެކޯޑްސް އިން ގަބޫލު ކޮށްފި އެވެ.\nމި މީހާގެ އުމުރަކީ 117 އަހަރެވެ. ޓަނާކޭއަކީ މިހާރު ޖަޕާނުގައި ވެސް ހުރި އެންމެ ދުވަސްވީ މީހާ އެވެ. މިދިޔަ އާދިއްތަ ދުވަހާ ހަމަޔަށް ޓަނާކޭއަށް 117 އަހަރާއި 261 ދުވަސް ފުރިއްޖެ އެވެ. ކުރިން މި ރެކޯޑް އޮތީ ވެސް ޖަޕާނު އަންހެނަކަށެވެ. ނަބީ ޓަޖީމާ ކިޔާ އެ މީހާ 2018 ވަނަ އަހަރުގެ އޭޕްރީލް މަހު މަރުވިއިރު އޭނާގެ އުމުރުން 117 އަހަރާއި 260 ދުވަހެވެ.\nކާނޭ ޓަނާކާ މިހާރު ދިރިއުޅެނީ ޖަޕާނުގެ ހުޅަނގު ދެކުނުގައި އޮންނަ ފުކުއޯކާގައި ހުންނަ ނާސިން ހޯމެއްގަ އެވެ. ޗޮކްލެޓް ކެއުމަށާއި ސޮޑާ ބުއިމަށް ވަރަށް ވަރު ހުންނަ ޓަނާކާ އުފަންވީ ޖެނުއަރީ 2، 1903 ގައި ފުކުއޯކާ ސިޓީގެ އަވަށެއް ކަމަށްވާ ވަޖިރޯ ގައެވެ.\nދުނިޔޭގެ ރެކޯޑް ލިބުމުގެ އުފާ ޓަނާކާ ފާހަގަ ކުރީ ކޯކް ފުޅިއަކުންނެވެ. އޭނާ ލައިގެން އިނީ އޭނާގެ މޫނު ޕްރިންޓްކޮށްފައި ހުރި ޓީޝާޓެކެވެ. އެއީ އާއިލާގެ މީހުން އޭނާއަށް ހަދިޔާކުރި ޓީޝާޓެކެވެ.\nޓަނާކާގެ 60 އަހަރުވީ މާމަ ދަރި އެއިޖީ ޓަނާކާ ޖަޕާން ނޫހަކަށް ދިން އިންޓަވިއު އެއްގައި ބުނީ މާމަގެ ސިއްހަތު އަދިވެސް ވަރަށް ބަރާބަރު ކަމަށާއި ދިރިއުޅުމުގެ އުފާ މިހާރު ވެސް މާމަ ހޯދަމުންދާ ކަމަށެވެ.\nކޮރޯނާވައިރަހުގެ ބަލިމަޑުކަމާ ހެދި މިފަހަރު މި މުނާސަބަތު ފާހަގަކުރަން އާއިލާގެ މީހުންނަށް މާމައަށް ޒިޔާރަތް ކުރެވޭ ގޮތެއް ނުވި އެވެ. ނަމަވެސް މާމަގެ މި ރެކޯޑުން އެންމެން ވެސް ވަރަށް އުފަލުން ތިބި ކަމަށް އެއިޖީ ބުންޏެވެ.\n"ލޯބީގެ ކޯޅުމެއްގައި" ފިރިމީހާ ބަނދެ އެއްލާލައިފި\nމީހެއްގެ ލޮލުން 20 ފަނި ނަގައިފި\nހުތުބާ ވިދާޅުވާން ވަޑައިގަންނަވަނިކޮށް އަވަހާރަވެއްޖެ\nވަގަށް ނެގި ދަރިފުޅު 40 ވަރަކަށް އަހަރު ފަހުން ފެނިއްޖެ


Kadhuru packet eh hoadhan geyge registry! | Mihaaru\nސައޫދީ އަރަބިއްޔާ އިން ހަދިޔާކުރި ކަދުރު ހަވާލުކުރުމުގެ ރަސްމިއްޔާތުގައި ދެ ގައުމުގެ އޮފިޝަލުން ފޮޓޯއަކަށް ހުއްޓިގެން. -- ފޮޓޯ: ހުސެން ވަހީދު/މިހާރު\nކަދުރު ޕެކެޓެއް ހޯދަން ގޭގެ ރަޖިސްޓްރީ!\n12 މެއި 2019 - 08:41 88 comments\nސައޫދީން ހަދިޔާކުރާ ކަދުރު ލިބިއްޖެ އެވެ. މި އަހަރު ވެސް 50 ޓަނު ފޮނުވި އެވެ. މީގެ އެތައް އަހަރެއް ކުރިން ފެށިގެން ސައޫދީން ދެމުން އަންނަ މި ހަދިޔާ ސިޔާސީވެ އެ ވާހަކަ ދެއްކުން ވެސް މަނާކުރާ ހިސާބަށް މީގެ ދެ އަހަރު ކުރިން ދިޔަ އެވެ. އެކަމާ ހެދި ކަމަށް ވެސް ވެދާނެ އެވެ. ޖެހިގެން އައި އަހަރުގެ ރޯދަ މަހަށް ކަދުރު ނުވެސް ލިބުނެވެ.\nމީގެ އަހަރުތަކެއް ކުރިން، ސައޫދީން ދޭ މި ކަދުރަކީ ދިވެހިންނަށް ވަރަށް މުހިންމު ހަދިޔާއަކަށްވެ އެއަށް އިންތިޒާރުކުރެ އެވެ. ދިވެހިންގެ ފޯރުންތެރިކަން އޭރު ހުރި މިންވަރުން އަދި ބައެއް ބާވަތްތަކުގެ މުދާ ލިބުމުގައި އޭރު ހުރި ދަތިކަމުގެ ސަބަބުން، ކަދުރު ޕެކެޓެއް ލިބުނަސް އެއީ ބޮޑު އެއްޗެކެވެ. އެ ހާލަތު މިހާރު ބަދަލުވެފައި ވިޔަސް ކަދުރަށް ދިވެހި މީޑިއާ ވަރަށް ފާރަވެރިވެ އެވެ. ކަދުރު ލިބުނުތޯ ބަލަ އެވެ. ބަހާނެ ގޮތާއި މުޅި ޕްރޮސެސް ވަރަށް ރަނގަޅަށް ހާމަކޮށްދެ އެވެ. ފަހަރެއްގައި މިއީ ރާއްޖޭގެ މީޑިއާ އިން އެންމެ ރަނގަޅަށް ބަލާ އެއް ކަންތަކެވެ.\nދެން ކަދުރު ބެހުމުގެ ވާހަކަ އެވެ. އިސްލާމިކް މިނިސްޓްރީން ބުނި ގޮތުގައި ކަދުރު ބެހުމުގައި އެންމެ ފުރަތަމަ އިސްކަންދޭނީ ފަގީރުންނަށެވެ. ކޮންމެ ގެޔަކަށް ދޭ ވަރަށް ކަދުރު ނެތީ ކަމަށް ބުންޏެވެ. އެކަމަކު ފަގީރުންނަށް ކަދުރު ދިނުމަކީ އިސްލާމިކް މިނިސްޓްރީގެ ނިންމުމެއް ނޫނެވެ. އެއީ ސައޫދީން ކަދުރު ދިނުމުގައި ކުރި ޝަރުތެވެ. ކަދުރު ފޮނުވަނީ ސައޫދީގެ ކިންގް ސަލްމާން ހިއުމެނިޓޭރިއަން އެއިޑް އެންޑް ރިލީފް ސެންޓަރުންނެވެ. އެތަނުން ނެރުނު ބަޔާނުގައި މި އަހަރު 43 ގައުމަކަށް 6،500 ޓަނުގެ ކަދުރު ބަހާނެ ކަމަށް ބުންޏެވެ. އަދި މިއީ ފަގީރުންނަށް ދޭ އެއްޗެއް ކަމަށް ވެސް އެ ބަޔާނުގައިވެ އެވެ. މީގެ ތެރެއިން 4،000 ޓަނު އދ.ގެ ވޯލްޑް ފުޑް ޕްރޮގްރާމް މެދުވެރިކޮށް 14 ގައުމަކަށް ބަހަން ނިންމާފައި ވާއިރު އަނެއް 2،500 ޓަނު ބަހަން ހަވާލުކުރީ 29 ގައުމެއްގެ ސަރުކާރާ އެވެ.\nއިސްލާމިކް މިނިސްޓްރީން މިފަހަރު ވަނީ ކަދުރު ބެހުން ކައުންސިލްތަކާ ހަވާލުކޮށްފަ އެވެ. ފަގީރުންނަށް އިސްކަންދިން ނަމަވެސް، އުސޫލެއްގެ ގޮތުން ކޮންމެ ގޭބިސީއަކަށް ކަދުރު ޕެކެޓެއް ދޭން ވަނީ ނިންމައިފަ އެވެ. މި ޕެކެޓް ހޯދަން ދާން މިޖެހެނީ ދިވެހި ރައްޔިތެއްކަން އަންގައިދޭ ކާޑު ހިފައިގެން، އެ މީހެއްގެ ގޭބިސީ ނުވަތަ ގޭގެ ރަޖިސްޓްރީ ނުވަތަ ކުލީގެ އެގްރިމެންޓް ހިފައިގެންނެވެ. އެހެންވެ މި ކަމުގެ ބޮޑުކަން މި އޮތީ މީޑިއާގެ ތެރޭގައި އެކަންޏެއް ނޫނެވެ.\nސައޫދީން ހަދިޔާކުރި ކަދުރު. -- ފޮޓޯ: ހުސެން ވަހީދު/މިހާރު\nކަދުރު ހަދިޔާކުރީ ފަގީރުންނަށް ކަމަށް ވިޔަސް މުޅި ގައުމުގެ އެންމެންނަށް މި ބަހަން އުޅޭތީ މިކަން މާ އުނދަގޫވަނީ ކަމަށް ވެދާނެ އެވެ. ރާއްޖޭގައި ފަގީރުންގެ ދަފްތަރެއް އެބަ އޮތެވެ. އޭގައި އޮތީ 16،209 ނަމެކެވެ. އެހެންވެ 50 ޓަނުން މިއިން ކޮންމެ މީހަކަށް ތިން ކިލޯ ކަދުރު ލިބޭނެ އެވެ. މިއީ އެކަށީގެންވާ މިންވަރެކެވެ. ރާއްޖޭ އެންމެންނަށް 50 ޓަނު ބަހާ ނަމަ މީހަކަށް ކަދުރެއް ވެސް ނުލިބޭނެ އެވެ. އެއީ ބޮލަކަށް ގްރާމެއް ވެސް ނުޖެހޭނެތީ އެވެ. ކަދުރު ބެހުން މިހާ ބޮޑު ކަމަކަށް ނުހަދާ، ފަގީރުންގެ ލިސްޓުގައި ހިމެނޭ އެންމެންނަށް ބަހާލީމާ ނިމުނީ އެވެ. ގޭގެ ރަޖިސްޓްރީ އާއި ކުލީގެ އެއްބަސްވުން ހިފައިގެން ކަދުރު ޕެކެޓެއް ހޯދަން އުޅުން އެއީ ގަބޫލުކުރަން އެހާ ފަސޭހަ ކަމެއް ނޫނެވެ. ފަގީރުންގެ ލިސްޓެއް އޮވެފައި އެ މީހުންނާ ހިސާބަށް ފަސޭހައިން ދެވޭނެ ގޮތެއް އޮތް އިރު މިކަން ބޮޑު ތަކުލީފަކަށް ހަދަނީ ކީއްކުރަން ހެއްޔެވެ؟\nހުރިހާ ރައްޔިތުންނަށް ބަހަން ކަދުރު ލިބިފައި ހުއްޓަސް، ބޭނުންވާ މީހަކު ކަދުރު ގެންދަން މުއްދަތެއް ދީފައި ދެން ހުރި ނަމަ ހުރި އެއްޗެއް ވިއްޔާ ފަގީރުންނަށް ބަހަންވީ އެވެ.\nސައޫދީގެ މުއްސަނދިކަމާ ބަލާފައި، ކަދުރުކޮޅެއް އެއީ އެހީއެއް ނޫނޭ ބުނާ މީހުން ވެސް އުޅެފާނެ އެވެ. އެއީ އަދި އެހެން ބަހުސެކެވެ. އަނެއްކާ ކަދުރަކީ ކޮންމެ ރޯދަމަހާ ދިމާކޮށް ސައުދީން ފަގީރުންނަށް ދޭ އެހީއެކެވެ. މީހަކަށް ރޯދަ ވީއްލުމެއް ދޭނެ ތަނަވަސްކަން ނެތް މީހާ، ކަދުރު ފަޅިއެއްގެ މިންވަރު ހޭދަކޮށްގެން ނުވަތަ ފެންފޮދެއް ދީގެން ނަމަވެސް ނަފުސު ނަރަކައިން ދުރުކުރަން ކީރިތި ރަސޫލާ ވަނީ އަންގަވައިފަ އެވެ.\nއިތުރު ލިޔުންތައް ކޮލަމް ރާއްޖެ-ސައުދީ ރަމަޟާން 2019